'Area' diagrama mota\nDiagramen morroiaren lehen orrian, diagrama mota bat hautatu dezakezu.\nAukeratu Txertatu - Diagrama...\nArea-diagramek balioak y ardatzeko puntu gisa erakusten dituzte. x ardatzak kategoriak erakusten ditu. Datu-serie bakoitzeko y balioak marra baten bidez lotuta daude. Bi marra bakoitzaren arteko area kolore batez beteta dago. Area-diagramaren fokua kategoria batetik hurrengorako aldaketa nabarmentzeko da.\nNormala - azpimota honek balio guztiak y balio absolutu gisa marrazten ditu. Lehenik datu-barrutiko azken zutabearen area marrazten du, gero azkenaurrekoarena, eta abar, lehen zutabearekin amaitzeko. Beraz, lehen zutabeko balioak beste balioak baino handiagoak badira, azkenik marraztutako areak beste areak ezkutatuko ditu.\nPilatuta - azpimota honek elkarri pilatutako balioak marrazten ditu. Balio guztiak ikusgai daudela eta datu multzoek elkar ezkutatzen ez dutela bermatzen du. Hala ere, y balioak ez dira jada balio absolutuak, salbu pilatutako areen beheko partean marraztuta dagoen azken zutabean.\nEhunekoa - azpimota honek elkarri pilatutako eta kategoriako guztizkoaren ehuneko gisa eskalatutako balioak marrazten ditu.\nDiagrama morroia - Diagrama mota\nDiagrama morroia - Datu-barrutia\nDiagrama morroia - Datu serieak\nDiagrama morroia - Diagramaren elementuak\nTitle is: 'Area' diagrama mota


Azken hamarkadan, medioek homosexualitatearen gaia jorratu nahi izan dutenean, beti, ia salbuespenik gabe, egin behar ote zen zorioneko bikote-legea izan dute hizpide. Autonomikoa zein estatu mailakoa, baina bikote-legea. Azken hilabeteotan, aldiz, Gasteiz eta IruÃ±ean egin berri diren bikote-legeei eta Madrilen egin behar omen dutenari adopzioaren afera gehitu diete. Badirudi gay eta lesbianontzat, nolabait esatearren, bikotean bizitzea eta umeak adoptatzea direla kezka bakarrak.\nEz diet nik garrantzirik kenduko kontu hauei, ez. Argi dago transzendentzia handikoa dela parlamentu batek sexu berekoekin elkarbizitzeko eskubidea aitortzea. Lege aldetiko ondorio praktikoengatik ez ezik, gizartean izan dezakeen eragin errebultsiboagatik ere, edo agian, batez ere, azken honegatik, da inportantea holako legeak onartuak izatea.\nBerdin esan nezake umeek daukaten maitatuak eta ondo heziak/haziak izateko eskubideaz, zeren horretarako argi baitago hezitzaileen gaitasuna dela aintzakotzat hartu behar dena, ez beren sexu biologikoa edo nahiagotasun sexuala. Halaber, nahiko errealitate zabaldua da, gehienbat emakumeen artean, aurreko erlazio heterosexualetatik datozen edo intseminazio artifizialez jaiotako umeak dituzten sexu berekoen bikoteena. Kasu hauetan gurasoetako bat bakarrik da ofizialki aita edo ama, eta honi zerbait gertatuz gero umeak guztiz indefentsioan geratzen dira. Legez soluzionatu beharreko bidegabekeria galanta.\nAlabaina, gai hauei buruz berba egitean beste arazo batzuk -horiek bezain garrantzitsuak edo, beharbada, are garrantzitsuagoak direnak- ahazten direla pentsatzen dut. Apropos ahazten direla esatera ere ausartuko nintzateke, gainera.\nAlde batetik, lege arloko aldaketa hauekin asko aurreratu duguneko irudia ematen delako, ia irudi idilikoa, errealitatea askoz gordinagoa denean. Aurrerapauso handiak eman ditugu, duda barik, baina oraindik sexu berekoenganako maitasuna edota grina sentitzen duten gehienek ezkutatzen segitzen dute eta ez dut uste apetagatik egiten dutenik, baizik eta beldurra diotelako ingurukoen erreakzioari. Honi erreparatu besterik ez da egin behar, gizartearen pentsamoldea aldatzea legeak aldatzea bezain inportantea dela eta arlo honetan oraindino asko egiteko dagoela konturatzeko. Gutxitarako balio dio bati legeak alde edukitzeak, gero egunerokoan ezin bada normaltasunez eta duintasunez aritu.\nBeste aldetik, esandakoaz gain, bikoteari erabateko protagonismoa emanik oso gustuko ez ditudan beste bi ondoriotara hel gintezke. Alegia, gay edo lesbiana batek izan lezakeen gizabanako bezalako arazo guztiak, legez behintzat, soluzionaturik daudela eta bikotean bizitzea dela gay mugimenduak defendatzen eta bultzatzen duen harreman eredua.\nUstez, hel gintezkeen ondorio horiek biak okerrak dira, nabaria denez. Lehena, gorago aipatu dudan ageriko beldurraz gain, lege aldetik ere alorren bat oraindik konpondu barik dagoelako -homosexualitateagatik jazarriak direnei errefuxiatu estatusa ez ematea, kasu- eta bigarrena gay mugimenduaren parte handi batek harreman afektibo-sexual libreak errebindikatzen dituelako, eredu zehatzik proposatu gabe. Ez bikote, ez hirukote, ez ezelakorik... ez da defendatu behar; hori norberaren asuntoa da-eta. Batzuen iritziz, adibidez, onena bakarrik bizitzea da aldian aldiko harremanekin, eta honi ere guztiz errespetagarri deritzot, nahiz eta, dirudienez, gehienok, mimetismoz agian, bikotera jotzen dugun gehiegi hausnartu gabe.\nBorroka antidiskriminatorioarekin kontsekuente izanik, bikote-legerik ez, baizik eta sexu bereko bi lagunek ezkontzeko eskubidea errebindikatzen dugu, baina honek ez ditu beste errealitate guztiak itzalean utzi behar. Askotan esan dudanez, agian behin eskubidea lortuta, ezkontzaren kontrako eta askatasun sexualaren aldeko kanpaina egin beharko dugu berriro ere, bestela bikotitisak jota gaudela emango luke-eta.


referentziak: Berola (Veruela)\nPosted by Erramun Gerrikagoitia at 16:16\nBerola da gaur egungo Veruelako Monastegiak zuen jatorrizko izena XII. mende inguruan, noiz eta Don Pedro de Atarés, Borjako jaunak lur-arlo batzuk eman ziezten Cisterko monjeei sor zezaten han beren monastegia. Lursail txipi horretan du bere sustraia gaur egungo Campo de Borja Jatorrizko Deiturak.\nBestalde, ó>ue bilakaera fonetiko hori ohikoa eta tipikoa da Erdi Aroko mendeetan gune geografiko horretan euskal sustratuko hitzetan, non erran baitaiteke zure intuizionea respektu “Veruela” hitzaren jatorria segurenik zuzena dela.\nNic textu euscarazco hori gogocoago nuque, contuan harturic nihaur eta ustez baita beste "edozein" euscaldun beste modu hontara.\nNon jarten dut lehenengo zurea eta guero neure gogocoagoa, ahal dezaguntzat compara hobeto elkarren antza eta differentziac.\nZure auquerea Erroteta:\nBerola da gaur egungo Veruelako Monasterioak zuen izena XII. mende inguruan, noiz-eta Don Pedro de Atarés-ek, Borjako jauna, lur-sail batzuk eman ziezten monje cistercienseei funda zezaten han monasterioa. Lursail txipi horretan du bere sustrai ardogilea gaur egungo D. O. Campo de Borja-k.\nHor dagoz bi auqueroc.\n1:15 PM, May 27, 2013


Donejakue baldosea Bilbon - bizkaie.biz\nBilboko Udalak baldosa bereziak jarri ditu urian zehar Santiago Bidearen Itsasaldeko Bidea edo Ipar Bidea nondik nora doan erakusteko. Danetara, 60 baldosa jarri dabez, San Frantziskon, Zabalburun, Autonomian, Basurton, Aita Donosti Plazan, Basurton eta Altamiran, besteak beste.\nBaldosea zeramikaz, granitoz eta marmolez eginda dago eta testu bat irakur daiteke bertan: Santiago Bidea. Alberto Corazonek sortu eban Bilboko grafiaz idatzita dagoz eta ibilbidearen norabidea erakusten dute.\nHistorialarien arabera, Iparraldeko Bidea izan zan Santiago Apostolua hil ostean sortu zan lehenengoa. Horregaitik, antxinako ohitura hau berreskuratu guran, Bilbao Artek egindako diseinu esklusiboz egindako baldosak jarri dabez urian.\nBaldosez gan, horma-irudi bi jarriko dabez, bata Begoñako baselizan eta bestea San Anton Zubiaren pareko Santos Juanez plazan. Holan, bisitariek uriko mapea ikusi ahal izango dabe.


Clara Ponsati: «Kaleko indarra artikulatuko duen klase politiko bat behar da» | Mundua | Berria\nClara Ponsati. Kataluniako Hezkuntza kontseilari ohia. Erbesteratua\nEtengabeko kale mobilizazio indartsua ikusi duenean, Ponsati baikortasunera itzuli da. Batez ere gazteak kalean ikusteak ilusioa piztu dio: «Gazteak oso indartsu daude, eta horrek sortzen du indar geraezin bat». Klase politikoari ardura eskatu dio.\nANDY RAIN / EFE Tamaina handiagoan ikusi\nGurutze Izagirre Intxauspe -\nHunkitzen erraza ez dela esan arren, azken egunotan Katalunian izan diren mobilizazioek hunkitu egin dutela aitortu du Clara Ponsatik (Bartzelona, 1957). 2017ko urriaren 1ean, erreferenduma egin zutenean, Kataluniako Generalitateko Hezkuntza sailburua zen. Espainiako justiziatik ihes egitea erabaki zuen, beste kontseilari batzuekin batera. Bi urte daramatza erbestean. Espero du Espainiak beste euroagindu bat igortzea laster haren aurka, erreferenduma antolatu izanagatik. «Ingelesera itzultzea zenbat kostatzen zaien ikusita, agian horregatik atzeratzen ari da», dio ironikoki, Belgikak ez baitu onartu Puigdemonten aurkako euroagindu eskaera, espainieraz bakarrik bidali dutelako. Ponsati ziur da Eskoziako justiziak bere alde egingo duela. Skype bidez egin du elkarrizketa BERRIArekin.\nSententziatik astebete igaro da. Zer nabarmenduko zenuke?\nSententzia pertsona jakin batzuen kontrakoa da, eta horiek sufrituko dituzte ondorioak zuzenean orain, baina uste dut suizidio bat dela Espainiako demokraziarentzat.\nZertan oinarritzen zara hori esateko?\nOinarrizko askatasunen erabilera aitzakia bihurtzen denean jendea espetxeratzeko, oinarrizko askatasunak ja ez dira askatasunak. Ikusten ari gara nola manifestarien aurka jazartzen ari diren modu erabat biolentoan, ez bakarrik Bartzelonan, baita Madrilen ere.\nSententzia jakinarazi zenetik Kataluniako herritar asko atera dira kalera, egunero. Nola bizi izan duzu hori?\nUste dut argi geratu dela jendeak ez duela hau irensten. Kataluniar gehien-gehienak demokratak direla, eta oso suminduta daudela, eta kalean adierazten ari dira modu esplizituan, modu baketsuan eta sendo. Honek jarraituko du, ezin da-eta onartu.\nNolako eragina izan dezake kale istiluen gaiak?\nEgon dira gorabehera batzuk, batzuek poliziak berak bultzatutakoak; atzo, adibidez, —igandean— polizia etxean geratu zen, eta ez zen ezer gertatu. Beraz, agerian geratu da indarkeria nondik datorren. Badago jende gaztea, oso suminduta dagoena, eta adierazten duena sumin hori finenak ez diren moduekin, hori egia da, baina bereizi egin behar da. Mossoak Espainiako Barne Ministerioaren mende daude, eta Barne kontseilaria ere beraien esanetara ari da.\nZer deritzozu polizien arteko elkarlan horri?\nHerrialde okupatu bat gara, eta hori inoiz baino argiago geratzen ari da. Katalunia kolonia matxinoa bihurtu da.\nZer iruditu zaizu Generalitateak sententziari emandako erantzuna?\nEz dago erreakziorik. Erkidegoko erakundeak paralizatuta daude. Okupatzen dituzten pertsonek errespetu osoa merezi dute, noski, baina esan dezagun duintasun maila aldakorrak daudela. Badirudi Torra ahal duena egiten ari dela, baina oso bakarrik dago, eta ematen du zaila izango dela erakundeek babes politikoa ematea manifestazioei. Uste dut herritarrak bakarrik daudela Espainiaren aurrean, Kataluniako erakundeen bitartekaritzarik gabe.\nZer dela-eta erreakzio hori?\nUste dut beldurtuta daudela. Oso ulergarria da zirkunstantziak ikusita, baina uste dut 155.a ariman sartu zaiela. Ziurrenik ikuspegi politikoetan ere aldeak daude, baina orain hori ez da garrantzitsuena. Hau aurrera aterako da mobilizazioen pultsua mantenduta, eta lehen lerroan egonda. Erkidegoetako erakundeetatik ezin da aurrera egin arriskatu gabe, eta badirudi ez daudela prest.\nZer deritzozu Espainiako Gobernuaren erantzunari?\nHistorikoki eman duen erantzun bera da, betikoa. Ikusiko dugu noraino iristeko gai diren. Lortu dute Espainiako hedabideen kontrol osoa izatea, gezurra lotsagabeki esaten dute, eta Espainiako boto emaile gehienek erosi egiten dute.\nUste duzu badagoela ateren bat irekitzerik nazioartean?\nLitekeena da, baina uste dut ez dela segituan gertatuko. Europako estabilishment-ak erabaki du Espainia babestea modu esplizituan, eta uste dut hori aldatuko dela modu zuzenean ondorioak pairatzen hasten direnean alde ekonomikotik, logistikotik... Baina agian nahastuta nago.\nOinarrizko akordio baterako hiru puntu proposatu zenituen, eta Errepublikarako Kontseiluak bere egin ditu. Bakea, amnistia eta autodeterminazioa. Zergatik?\nKalera ateratzeko arrazoiak sintetizatzen ditu, nolabait. Demokrazia berriz ezartzeko eta arazo politikoa modu politikoan kudeatzeko, beharrezkoa da Polizia joatea eta mossoak polizia zibiko bihurtzea, Kataluniako Gobernuaren esanetara. Manifestatzen ari den jendeak eskubidea izan behar du hori bakean egiteko. Uste dut faxistak ez diren katalan guztiak horrekin ados daudela.\nEskaera horiek betetzeko modukoak iruditzen zaizkizu?\nEz badira betetzeko modukoak, trabatuta egongo gara horiek bete arte. Badakit beste aldean ez dutela esango, ondo, ados. Baina kezkatzen nauena zera da, ezin adieraztea gure eskaerak publikoki. Eta iruditzen zitzaidan beharrezkoa zela kalean zegoen jendearentzat ordenatzea. Kalean, noiz arte? Hiru gauza horiek gertatu arte. Uste dut oso garrantzitsua dela esplikatzea munduari zergatik ari garen hau egiten, esplikatzen ez den iraultza batek ez duelako etorkizunik.\nDiskurtsoa artikulatzeko premia sumatu zenuen?\nEtengabe nago eztabaida politikoan Bartzelonako jendearekin, eta hori ondorioztatu dut pertsona askorekin eztabaidatu ondoren. Ez da nik bakarrik etxeko sukaldean ondutako zerbait. Kalean dagoen mugimendu hori oso boteretsua da. Katalanek daukagun energia izugarria da. Iragan astelehenean shock bikoitza izan nuen: sententziarena bata, baina, handik bi ordura, kalearena: kontxo, baina zer indar handia daukagun! Indar hori administratuko duen klase politiko bat behar da, gidatu egin behar da. Hori oraingoz ez denez alderdi politikoetatik etorriko, uste dut garrantzitsua dela adieraztea zer nahi dugun. Estatu polizial bat da, eta onartezina da.\nBi urte daramatzazu erbestean. Zer eragin dizu distantziak?\nOhituta nengoen lanean bolada luzeak pasatzera etxetik kanpo. Baina ez da gauza bera kanpoan egotea jakinda itzul zaitezkeela, edo jakinda ezin duzula itzuli. Oso gogorra da alde horretatik, baina baikorra naiz orain. Duela hilabete batzuk ematen zuen etsipena politikari independentisten bihotzetan sartuta zegoela, eta herritarrenean ere bai. Baina orain jendea prest dago kalera ateratzeko, eta horrek asko animatzen nau. Uste dut baikorrak izan behar dugula. Indar handia daukagu. Eta politika katalanak gai izan behar du hau gidatzeko, bestela ez du gizartearen barkamenik izango. Urriaren 1ean kale egin zen arrazoi politikoengatik.\nKataluniako politikariengatik. Ikusten ari garen kaleko indar hau bageneukan duela bi urte. Agian orain indartsuagoak gara, oinarria sendoagoa da. Ikusi besterik ez dago gazte jendea nola gehitu den. Horrek sekulako indarra eta etorkizuna erakusten ditu. Ardura handia da orain hori dena kanalizatzea.\nZer eskatu behar zaio klase politikoari?\nEz molestatzeko. Isiltzeko. Oraintxe eman dezaketena ikusita, batzuk isiltzea hobe dute.\nDistantziak edo kartzelak eragin ahal dezake Katalunian benetan gertatzen ari denaren begirada distortsionatzea?\nEz dakit, benetan. Mentalki egiten dut ez gehiegi ilusionatzeko ariketa; neure buruari esaten diot agian erbestean hilko naizela, eta hala izan behar badu, hala izango da. Ez zait gustatzen espektatiba faltsuak sortzea. Baina orain ikusten ari garena oso larria da. Ikusi nuenean ikasleak berriz ere greban zeudela... Etorkizuna dago gazteak parte hartzen dutenean. Bi urte igaro dituzte itzalirik; ez zeuden prest kartzeletara joateko kandelak jartzera. Eta orain berriro kalean daude. Halere, onartzen dut erbestetik muga handiak dauzkagula. Egingo dut ekarpena zintzoki ahal dudan heinean.\nKupula politikoak desorientatuta daude, eta ez dira orientatuko hurrengo asteetan. Pentsatzen dut oinarriak mugitu egingo direla, eta honek guztiak aurrera egingo duela. Ez dakit zer abiaduran, baina kontua ez da abiadura, baizik eta ez atzera egitea. Uste dut 2017ko urriaren ostean mobilizazioa geratu egin zela; pena kolektiboa hedatu zen. Eta orain ez. Ezin dute gurekin. Gazterian sekulako itxaropena daukat. Azkenean, klase politikoa ere azaltzea espero dut. Jakingo dute lokatzetatik ateratzen. Oso jende baliotsua dago, baina oraintxe bertan oso harrapatuta daude. Gazteak oso indartsu daude, eta horrek sortzen du indar geraezin bat.\n«Ez daukate inongo argudiorik, eurek iradokitakoak besterik ez»\nKataluniako 'Volkhov operazioan' atxilotutakoetako bat izan zen Soler. Ohartarazi du «logika politikoaz» jarduten dutela «independentismoaren izena belzteko helburuz», eta azkenaldian gertatutakoa ikusita «edonor» atxilotu dezaketela.\nEtiopiak bihar arteko epea eman dio Tigrayko TPLFri amore emateko\nArantxa Elizegi Egilegor Ander Perez Zala\nArmada federalak dio Mekelle hiriburua inguratzeko mugimenduak hasi dituela. NBEk zibilak babesteko eskatu die herrialdeko agintariei\nKoronabirusa dela eta, 73 urteko akusatu batek argudiatu du beretzat arriskutsua dela Parisera joatea; epaileek azterketa mediko bat egiteko agindu dute. Frantziako presidente ohiari ustelkeria egozten diote.\nBidenek Antony Blinken aukeratu du Estatu idazkari kargurako\nPresidente hautatuaren aholkulari izan da Blinken hainbat urtez. Bidenek emakume afro-amerikar bat izendatuko du AEBen NBErako ordezkari kargurako.


ZER DA Q-EPEA\nQ-EPEA, kudeaketako Bikaintasunaren bilaketan konpromisoa duten Euskadiko zenbait herri erakundek osatutako taldea da (Administrazioa eta enpresa publikoak). 2002an, EUSKALIT - Kalitaterako Euskal Erakundearen laguntzaz, elkarrekin burututako jarduerekin hasi ziren, kudeaketako praktika egokiak konpartitzeko esta zabaltzeko, laneko dokumentazioak modu irekian trukatzeko, aurreratutako beste erakunde publiko eta pribatuetako zuzendaritza taldeetako kideak gonbidatzeko, esperientziak konpartitzeko eta aurrerapen horiek beste herri erakunde batzuetara hedatzeko asmoz jende aurreko ekitaldiak antolatzeko.\nQ-EPEA, kudeaketako Bikaintasunaren bilaketan konpromisoa duten Euskadiko zenbait herri erakundek osatuko taldea da (Administrazioa eta enpresa publikoak), eta helburu bikoitza du:\n-\tGure erakundeen kudeaketaren hobekuntzan aurrera egitea, ikasketa konpartituaren bitartez eta\n-\tkalitatearen kultura sustatzea euskal sektore publikoan.\nQ-EPEAK ezaguna izatea nahi du Euskadin eta Euskaditik kanpo, kudeaketa aurreratuaren esparruan erreferentzia den herri erakunde talde gisa, horrela laguntza eman ahal izateko Euskadiko herri erakundeen kudeaketaren modernizazio prozesuari. BALOREAK\nGure Xedea aurrera eraman ahal izateko honako balio hauek hartuko ditugu oinarri gisa: IKASKETA KONPARTITUA: informazioa eta ezagutza modu aktiboan konpartitzeko borondatea, baina, halaber, informazioaren gaineko ardura erakutsiz. ELKARLANA: beste pertsona eta erakunde batzuekin elkarlanean aritzea, kudeaketako Bikaintasuna Iortu ahal izateko. ERRESPETUA PERTSONEI ETA ERAKUNDEEI: erakunde bakoitzaren esfortzua eta ekarpenak aitortzea, bakoitzak aurrera egiteko duen erritmoa kontuan izan gabe.\nQ-EPEA taldeko Xedea, Ikuspegia eta Baloreak\nKide izateko baldintzak eta jarduerak\nKalitatearen Europear Asteko ekitaldiak\nHerri Administrazioetan Kudeaketako Bikaintasunari buruzko Kongresua


2019ko abuztua - EVE\nEzagutu energia > Energia Euskadin > Energia egoeraren behatokia > 2019 > 2019ko abuztua\nEuskadin abuztuan kontsumitutako elektrizitatea %1,2 jaitsi da aurreko urtekoarekin alderatuz gero, eta urteko metatuari dagokionez %1,6 murriztu da. Eraikinen sektorea egonkor mantentzen den bitartean, industriak %3,3 egin du gora.\nEtxebizitzen sektorean, elektrizitate kontsumoa %1 murriztu da eta zerbitzuenak aldiz %1,2 egin du gora.\nSiderurgia sektorearen kontsumoak %4,2 egin du gora, eta hau kontuan hartu barik industriaren kontsumoa %2,8 handitu da. Azken honen barruan, bai burdinazkoa ez den metalurgia, bai paper eta kartoiaren industriek %12 behera egiten dute eta elikagai, edari eta tabakoen industriak, ontzigintzak eta beiragintzak aldiz gora (%58,8, %36,8 eta %30,8, hurrenez hurren ).\nAbuztuko gas naturalaren guztizko kontsumoak %72,9 egin du gora aurreko urteko abuztuarekin alderatzen bada, eta urteko metatua %19,4 handiagoa izan da. Zentral termikoen kontsumoari dagokionez, 2018ko abuztuan 133 GWh kontsumitu ziren eta aurtengo abuztuan 1.425GWh. Gainerako sektoreek aldiz, %5,2 egin dute behera.\n2019ko uztailean, EAEn, garraioen erregaien kontsumoa %0,8 txikiagoa izan da 2018ko ekainarekin alderatuta. Urteko metatua, berriz, %0,5 handiagoa izan da.\nEpe berean, A gasolioaren kontsumoak %2ko beherakada izan du eta gasolinek aldiz, %9 egin dute gora. aurreko urteko datuekin alderatzen bada.\n2019ko abuztuan, munduko petrolioaren kontsumoa egunean 101 milioi kupelekoa izan zen, aurreko urteko abuztuko kopurua mantenduz.\nEpe berean, Txinak %4,1 hazi zuen bere kontsumoa 14 Mbpd arte. AEBek %1,8 murriztu zuen kontsumoa, ia 21Mbpd eta Europar Batasunak, %1,9 jaitsi zuen bere kontsumoa 15 Mbpd arte.\nOCDEko herrialdeetan, 2019ko ekainean, 118,4 bcm (milaka milioi m3) inguru kontsumitu ziren. Kontsumo hau aurreko urtekoarekin alderatuz %5,4 handiagoa izan zen. Aldiz, azken 12 hilabetekoen hileroko batez bestekoa 147,5 bcm izan zen.\nOCDEko zonalde geografikoen arabera, aurreko urteko ekainarekin erkatuta; Amerikan %2,9, Europan %2,6 eta Asia-Ozeanian %22,4 igo zen gas naturalaren kontsumoa. Urteko kontsumo metatuari dagokionez, Amerikan %1,8, Europan %2 eta Asia-Ozeanian %3,1 hazi ziren besteak beste.\nBrent petrolio upelaren batez besteko prezioa 59,2$ (53,2€) izan zen abuztuan, urte hasierako prezioetara itzuliz.\nEspainian, eguneroko merkatuan, elektrizitatearen prezioa 45,0 €/MWh izan zen abuztuan, aurreko urtearekin alderatuz %2,6 baxuagoa.\nHolandako TTF delakoa, erreferentziazko batez besteko prezioa europar merkatuan, 10,1 €/MWh izan zen uztailean; Espainian, MIBGASena 12 €/MWh-koa eta Alemaniako EGIX M+1aren abuztuko prezioa 11,1 €/MWh izan ziren.\nNazioarteko merkatuetan, abuztuan, Henry Hub deritzona, 7,6 €/MWh-ra iritsi zen, eta prezioa Japonian 16,9 €/MWh-ra igo zen.\n2019ko abuztuan gasolioaren prezioa 1,24€/l-tan mantendu da eta gasolinarena, berriz, 1,34 €/l-tan.\nCO2-aren europar baimenak 26,8 €/t-ko balioa lortu zuen abuztuan.\n2019ko ekainean, energia berriztagarrien parte hartzea %34,2koa izan da eta energia eolikoarena %15,6koa. Gainontzeko sorkuntza, energia nuklearrak (%22) eta erregai fosilek (%43,8) osatzen dute. Azken honetan, ikatzaren adierazgarritasuna %2an mantendu da.\n2019ko sorkuntza elektrikoak Frantzian, aurreko urteko egitura mantentzen du; funtsean, energia nuklearrean oinarritzen da (%69), erregai fosilek %6a asetu dute eta berriztagarrien ekarpena %25ekoa izan da ekainean.\nAlemanian, aurreko urteko sorkuntza joerari jarraituz, berriztagarrien ekarpena handituz doa (%48), erregai fosilen bidezko sorkuntzaren kalterako (%41); nuklearren partaidetzak bere horretan jarraitzen du (%11).\nErregai fosiletan, azpimarratzekoa da ikatzaren partaidetza (%25) eta, maila apalagoan bada ere, gas naturalarena (%14) izan da ekainean.\nEspainian, elektrizitatearen kontsumoak %3,7 egin zuen behera abuztuan, 2018ko hilabete horretan izandakoarekin alderatuta. 2019. urteko abuztura arte metatutako kontsumoa %1,7 baxuagoa izan da aurreko urtekoarekin konparatuz.\nSorkuntza elektrikoari dagokionez, 2019ko abuztuan berriztagarrien partaidetza %29 izan da, sorkuntza eolikoak %13a asetu duelarik. Gainerako sorkuntza, erregai fosilen (%47) eta nuklearraren (%24) bitartez asetu da.\n2019ko abuztuan, Espainian, gas naturalaren guztizko kontsumoak %42,6 egin du gora, 2018koarekin konparatuta. Igoera hau, zentral termikoetan izandako igoerari dagokio (%140) eta baita gainerako kontsumoen gorakadari ere (%0,7).\nEspainian, errepideko garraioaren erregaien kontsumoak goranzko joera izan du 2014. urteaz geroztik. Uztailean %4 egin zuen gora, aurreko urteko hilabetearekin alderatuz eta urteko mentatuak %1 egin du gora.\nErregai motaren arabera 2019ko uztailean, gasolina kontsumoak %8,8 egin du gora aurreko urteko hilabetearekin aldertauz eta A gasolioak berriz %2,9.\nDeskargatu PDF • 2019ko abuztua


Bekoetxek izarrei begiratu die pintxo-txapelketaren edizio berrian - GUFE Gizarte Urgazpenerako Foru Erakundea\nBekoetxek izarrei begiratu die pintxo-txapelketaren edizio berrian\nPasa den irailaren 28a izan zen Bekoetxeko pintxo-txapelketaren XV. edizioa.\nOraingo honetan, festaren gaia “Kosmos”-ari buruzkoa izan zen. Dekorazioa, mozorroak, eta, nola ez, pintxoak batez ere, kosmosa eta unibertsoaren inguruko gaiekin girotuak egon ziren.\nPlanetak, galaxiak, espazioko koheteak, ET estralurtar ospetsua, eta kolore eta mota askotako martetarrak ikusi ahal izan ziren.\nGufeko Desgaitasuna duten pertsonentzako eta gizarteratzeko zerbitzuen dibisioko zentro guztiek parte hartu zuten, baita Arbolartek eta Entremanosek ere.\nEpaimahaikideak ondorengoak izan ziren: Inmaculada Loroño, Desgaitasuna duten pertsonentzako eta gizarteratzeko zerbitzuen dibisioko burua; Teresa Alba, Gufeko gerentea; eta Maite de Iturrate, Gizarte Ekintza Saileko Administraziorako eta Gizarte Sustapenerako zuzendari nagusia. Epaimahaiak oso zail izan zuen aukeratzeko; izan ere, pintxoak gozoak, originalak eta bikain prestatutakoak izan ziren.


Uztaritzera eta Zarautzera iritsiko da datorren asteburuan Txapelketa Nagusia\nUrriaren 17an, larunbata, Uztaritzeko Kiroleta Pilotalekuan, 17:30ean.\nBertsolariak: Xabi Paya, Aitor Sarriegi, Erika Lagoma, Unai Muñoa, Beñat Gaztelumendi, Arkaitz Estiballes. Gai emailea: Joana Itzaina.\nUrriaren 18an, igandea, Zarauzko Aritzbatalde Kiroldegian, 17:30ean.\nBertsolariak: Iratxe Ibarra, Xabier Silveira, Iker Zubeldia, Unai Agirre, Oihane Perea, Joxe Munduate. Gai emailea: Saroi Jauregi.\nUztaritze eta Zarauzko saioetarako sarrerak salgai dituzue www.bertsosarrerak.eu atarian ostegun gauerdia bitartean. Egunean bertan ordu t'erdi lehenago irekiko dira lehiatilak eta bertan ere eskuratu ahal izango dira.\nJarrai ezazu txapelketa: www.txapelketanagusia.eu / www.bertsoplaza.tv\nIñaki Zelaiak batu ditu puntu gehien Bilbon\n643 punturekin azaroaren 8an Gasteizen jokatuko den finalaurrekoetarako txartela eskuratu du Iñaki Zelaia hernaniarrak Txapelketa Nagusiko hirugarren final laurdenean.\nPuntuazioa: Iñaki Zelaia (643), Julio Soto (639,5), Maddalen Arzallus (636,5), Amaia Agirre (631,5), Jexux Mari Irazu (599,5), Asier Otamendi (588).\nFrontoietatik atera eta Arriaga Antzokiak eskaintzen duen erosotasun eta xarmak kolore ederra eman dio txapelketari, eta, horrelakoetan gertatu ohi denari muzin eginez, pilotalekuetan bizi ohi dugun giro beroa nabarmendu da saio osoan zehar.\nIkusgarria Arriagak Antzokiak eskaini digun irudia. 1000 bat zaletu bildu dira bertan.\nEtxahun Lekue nagusitu zen Leitzako saioan\nLeitzan jokatu zen iragan larunbatean Bertsolari Txapelketa Nagusiaren bigarren final laurdena eta bertan 643 punturekin finalaurrekoetarako txartela eskuratu zuen Etxahun Lekue larrabetzuarrak.\nPuntuazioa: Etxahun Lekue (643), Ainhoa Agirreazaldegi (634), Iñigo Manzisidor "Mantxi" (621,5), Xabier Sukia (604), Ibon Ajuria (598,5), Iñigo Olaetxea (575).\n780 bat lagun bildu ziren Leitzako Udal Kiroldegian Txapelketaren bigarren finalaurrekoaz gozatzera.\nNafarroako Bertsozale Elkartearen 25. urteurrena ospatzeko, ekitaldi bereziak Bertsoaroaren edizio berrian\nIruñeko Udalak eta Nafarroako Bertsozale Elkarteak elkarlanean antolatzen duten Bertsoaroa zikloaren 19. edizioa da aurtengoa. Urriaren 15etik azaroaren 5era bertsoa eta musikarekin lotutako sei saio izanen dira: hiru bertso saio, olerkia eta musika uztartzen duten bi saio eta mahainguru bat.\nAurtengo Bertsoaroa ospakizun berezi batekin lotu nahi izan dute antolatzaileek: Nafarroako Bertsozale Elkartearen 25. urteurrena. Data esanguratsu horrek isla bikoitza du egitarauan. Urriaren 20ko mahainguruan, Nafarroako bertsolaritzaren iraganaz, orainaz eta geroaz arituko dira. Eta urriaren 29an oso saio berezia bat; belaunaldi diferenteko Nafarroako sei bertsolari denboran atzera-aurrera ibiliko dira.\nAzken urteotan bezala, ekitaldi guztiak Iruñeko Gurutze Plazako institutuan izanen dira, Erraldoien Txokoan eginen den mahaingurua izan ezik. Saio guztiak iluntzeko zortzietan hasiko dira eta sarrera libre da.\nBertsozale Elkarteko bazkidea bazara kontutan izan txapelketako sarrerak erosterakoan txartela erakutsiz gero beherapenak izango dituzula!\nEz zarela bazkide?? Ba ez galdu aukera!!\nOrain bazkide egiten bazara ez duzu 2009ko bazkide kuota ordaindu beharrik izango eta txapelketako saioetan beherapenak izateaz gain txapelketako kamiseta jasoko duzu opari!\nBertsosarrerak.eu atarian eskuratuko dituzu Txapelketako saioetarako sarrerak.\nHamaika Bertute. Pobreziaren inguruko jaialdia


Teodoriko II.a - Wikipedia, entziklopedia askea.\nTeodoriko II.a (gotikoz: Þiudareiks; latinez: Theodericus) bisigodoen erregea izan zen 453tik 466ra arte. 466. urtean hil zen.\n← Torismundo - Euriko →\n426 (egutegi gregorianoa)\nTolosa Okzitania, 466ko urtarrila (39/40 urte)\nBalti dynasty (en)\nArtikulu hau bisigodoen erregeari buruzkoa da; frankoen erregea gaitzat duena beste hau da: «Teodoriko II.a Borgoina eta Austrasiakoa»\nTeodoriko II.a, Teodoriko I.aren semea, Torismundo bere anaia hiltzen lortu zuen tronua. 455ean Valentiniano III.a eta Petronio Maximo hil zirenean, bere enperadore-txotxongilo ezarri zuen Erroman: Avito. Bitartean Rekiariok gidaturiko sueboak eraso zituen Iberiar Penintsulan. Erregea erail ondoren, Agiulfo jarri zuen tronuan kantabriarrak eta baskoiak borrokatzeko aginduarekin.\n458aren amaieran Maioriano enperadoreak Septimanian sartu eta Teodoriko erasoz probintzia inperiorako aldarrikatu zuen. Maiorianok Arelateko guduan bisigodoak menderatu zituen eta hauek mendebalderantz jo zuten Akitaniaraino. Erromatarrekin itun berria sinatu eta Hispanian egindako konkistak gelditu zituzten federazioa eusteko. Hala ere 461ean Maioriano hil zutenean, Teodorikok Septimania berreskuratu eta berriro Hispania inbaditu zuen. 466an Euriko bere anaia gazteak erail eta ondorengo bilakatu zen.\nTorismundo Bisigodoen erregea\nWikimedia Commonsen badira fitxategi gehiago, gai hau dutenak: Teodoriko II.a\nMultimedia: Teodorico II


azaroa | 2015 | Amaia DJ\nZe esatek taldea, Antzuolako Unax Iraolagoitiak eskatuta\n2015-11-23 -n kantari-kargitaratuta\nHainbat kantu eskatu dituzte saio honetarako ere: Ze esatek taldearen Bidez bide esktu du Antzuolako Unax Iraolagoitiak; Zumaialdetik Eva Simonsen Policeman jartzeko eskatu dute; Aretxabaletako Zaraitzuk Vendettaren Udarako gau luzeak eskatu du; Oierrek Maddonaren Bitch I´m Maddona eskatu du; eta Justin Bieber ere eskatu dute. Gozatu saioarekin!\nJardun Euskara Elkartearen 25. urteurreneko bideoklipa\n2015-11-16 -n kantari-kargitaratuta\nBergarako Jardun Euskara elkarteak 25 urte bete ditu aurten eta saioan ikusgai dago herriko Aritz Alustiza bergararrak urteurren horretarako egindako abestia: Larre zaharretan. Bestelako eskariak ere izan dira: Oñatitik Justin Bieber artistaren As long as you love me eskatu dute; Kaotiko ere Oñatitik eskatu dute; TikTara taldearen Oreka ez dugu galduko ere eskatu dute; eta Aretxabaletako Maialenek Sweet Californiaren Vuelvo a ser la rara entzun nahi izan du saioan.\nIzaki Gardenak-en berriena, Eskoriatzako Aritzek Maialeni eskainia\n2015-11-09 -n kantari-kargitaratuta\nAurri gara izeneko diskoa kaleratu berri du Izaki Gardenak taldeak eta estreinatu duten Hibernazioa bideoklipa eskaini dio Eskoriatzako Aritzek Maialeni. Bestelako eskariak ere izan dira: Enkore taldearen Begiak itxi; Arrasateko Nekanek eskatutako Felix Jaehn artistaren Ain´t nobody loves me better; Oñatiko Haizeak eskatutako Zara Larsson abeslariaren Uncover eta Arrasateko Oierrek eskatutako Enrique Iglesiasen Noche y dia. Hemen saioa osorik!\n2ZIO taldearen ‘Hotza’ bideoklipa ikusgai\n2015-11-01 -n kantari-kargitaratuta\nAste honetako eskariak hauek izan dira: Skastiren Arnasa lapurtuz eskatu dute Whatsapp bitartez; Bergaratik, Alvaro Soler abeslariaren El mismo sol eskatu dute; Txokorro akademiatik, Indiako Daler Mehndiren Tunak tunak tun entzun nahi izan dute; 2ZIO taldearen Hotza ere eskatu dute; eta baita The Weeknd-en Can´t feel muy face. Gozatu saioarekin!\nEgurra Ta Kitto, Doneztebeko Idoiak eskatuta\nAste honetan ere hainbat eskari izan dira: Doneztebeko Idoiak eskatu du Egurra Ta Kitto taldearen Heldu besotik; Oñatitik Marvin Gayne abestia eskatu dute, Charlie Puth artistarena; Alegiko Annek Betizu taldearen Lokaleko leihotik entzun nahi izan du; Oñatitik J. Balvinen Ginza ere eskatu dute; eta Skakeitan taldearen Orekariak kanta ere eskatu du Tolosako Julen Martinek. Disfrutatu saioarekin!


"Jakintsuen Txokoa" ekitaldiaren lehen edizioa inauguratu du Ibarretxek — Agirre Lehendakaria Center\nSargoi Hezkuntza Sare Sozialak sortutako lehen Jakintsuen Txokoan Agirre Lehendakaria Centerraren zuzendaria den JUAN JOSE IBARRETXELehendakari ohia izan zen. 170 GAZTEEN AURREAN, politikari batek bere eginkizun zintzoan mantendu beharreko baloreetaz hitz egin zuen. Ekitaldi amaieran GALDERA-ERANTZUN tartea izan zen.\nSargoi Euskal Giza Berrikuntza bultzatzen duen the Humans’ Network-ek sortutako proiektua da. Bertan, Hezkuntza sistemak dituen ERRONKA EZBERDINEI ERANTZUNA EMATEN dien proiektu desberdinak bultzatzen ditu. Kasu honetan, giza baloreak, adimen emozionala, ekintzaletasuna, lan kooperatiboa eta erantzukizun teknologikoa dute helburu.\n2013-2014 ikasturtean, Euskal Hezkuntza Sailak bultzatutako GAZTE IREKIA programan ideia onena aukeratua izan ondoren, Donostiako Axular Lizeoa ikastolako ikasleek Sargoi erabiltzeko aukera eta errekonozimendua izan dute tresna honetan trebatzeko lehen ikastetxea izanik.


2016ko SEOrako edukia, esteka eta gako-hitzen estrategiak Martech Zone\nEgia esan, duela urte batzuetako algoritmo aldaketatik zenbat eta aurrerago egin, orduan eta gutxiago ikusten dut bilaketa-motorrak optimizatzeko tresnak eta zerbitzuak garai batean bezain baliotsuak ziren. Ez nahastu hori SEOren garrantziarekin. Bilaketa organikoa bisitari berriak eskuratzeko estrategia oso eraginkorra eta merkea da oraindik. Nire arazoa ez da komunikabideena; orain dela urte batzuetako estrategiak bultzatzen dituzten tresna eta adituekin da, jadanik funtzionatzen ez dutenak.\nEta agentziei dagokienez, SEO agentzia bat kontratatzeari utziko nioke SEO ulertzen zuen edukien marketin agentziaren ordez. Nire iritzia besterik ez da, baina an agentzia marka eta mezularitza, multimedia anitzeko edukien garapena, bihurketen optimizazioa eta kanalen arteko komunikabideen estrategiak (irabazitakoak, jabetzakoak, ordaindutakoak eta partekatutakoak barne) gehiago kostatuko direla baina emaitza askoz hobeak lortuko dituela ulertzen du.\nHorrek ez du esan nahi bilaketa organikoko agentzia guztiek ez dituztela gertatutako aldaketak ulertzen. Dilate-ren infografia hau, 6ko SEO estrategiarik boteretsuenak 2016 Aholku eta tresnekin, estrategia horietako asko zehazten ditu.\nInfografiak 2016an kontuan hartu beharreko SEO elementu nagusiak biltzen ditu, besteak beste, gako-hitzen ikerketa, orrialdeko SEOa, gune osoko SEOa, mugikorrentzako errespetagarria den gunea, 2016ko esteken eraikuntza, edukien marketina eta SEO mugikorra. Bukaeran zenbait argibide lagungarri ere badaude zure Chrome ahaleginetan Chrome luzapenak eta albiste blogak zuretzako erabilgarrienak izan daitezkeen erakusteko.\nGure bezeroekin emaitza harrigarriak lortzen jarraitzen duena laburbilduko banu, Dilate-k erabiltzen dituen estrategiak zerrendatuko nituzke, baina bakoitza nola hedatzen den eta zergatik aldatuko nuke:\nKeyword Ikerketa - Markaren estrategia zein eroslearen pertsona ikerketa, gune bat garatzen taxonomiari edukien liburutegia kritikoa da.\nOn-Page SEO - ren elementuak berriz SEO orrian kritikoak dira. Lehiakideek zure orrietan bilaketak irabazten dituzten moduetan askoz arreta handiagoa jarriko nuke. Izenburuak, azpi-izenburuak, buletdun zerrendak, irudiak, diagramak, diagramak, bideoak eta infografiak dituzten orrialde integralek irabaziko dute zure lehiakideek baino balio handiagoa ematen dutenean.\nMugikorrentzako errespetagarria den gunea - berriro ere, eman dezagun urrats bat gehiago. Eraikitzeaz aparte webgune sentikorrak, bezalako teknologia berriak nola ezarri ulertzea Mugitu bizkorreko orriak gero eta garrantzi handiagoa hartuko du. Zer esanik ez Facebook-en berehalako artikuluak Apple News Formatuak.\nLink eraikina - Uf. Gorroto dut hitz hori eta benetan ez dut uste zure intereserakoa denik jarraitzea. Nahiago nuke estatuaren agintaritza eraikitzea edo esteka irabaztea. Harreman publikoen bidez lortzen diren irabazitako komunikabideek mailaren pisua ez ezik, publiko egokia bideratzeko ere erabil daitezke. Utzi estekak estekatzeko tokiak bilatzen eta hasi zure irismena, kontzientzia eta hazkundea izango duten guneak eta eragileak bilatzen Ficha zure industrian.\nEdukia Marketing - A garatzen edukien liburutegia zure audientziari balioa ematen diona, zure komunitateak partekatzen du eta zure kideek aitortzen dute edukia autoritarioa dela bisitari organikoak eskuratzeko bide onena.\nMugikorreko SEO - Zerbitzu geografikoek zeregin handia dute tokiko bilaketa motorren optimizazioan eta zerrenda hau egin beharko lukete. Google-k arreta handia jartzen du bilaketa-erabiltzailea non kokatzen den, ez bakarrik bilatzen ari dena. Indianapolisen mugikorreko bilaketak ez du emaitza berdinak emango San Frantziskon (eta ez luke).\nUste dut abiadura izan beharko luke faktore nagusia infografia honetan, ez nagoelako ziur zerbaitek hain eragin handia duen sailkapenean, erabiltzaileen portaeran eta bihurketetan. Gune azkarrak kritikoak dira - beraz irudien konpresioa, edukiak emateko sareak ostalari azkarrak dena axola!\nTags: 2016Cdnedukien banaketa sareaEdukia Marketinghosting azkarrairudien konpresioagiltza makila ikerketalotura eraikinaMarketin Infografiaseo mugikorramugikorretarako egokiak diren guneakorrialdeko seoabilaketa organikoaorri abiaduraweb diseinu sentikorraseoseo elementuakseo aholkuakseo toolsgunearen abiadura\nAug 10, 2016 7: 37 AM\nAipatu duzun bezala, seo gehiago mugitu behar da.


erabili.eus/ Hilak eta hildakoak\nHemen zaude: Sarrera » Sare-aldizkariak » Iritzi-muinetik » Hilak eta hildakoak\nHilak eta hildakoak\n2004-10-15 / 07:04 / Asier Larrinaga Larrazabal - EITB HIZKUNTZA\nHizkuntzen arteko eraginak ez dira gauza berria. Aldeak alde, euskaldunen ahotan “¿Sabes quién se ha matado?” entzuten izan dugun moduan, orain “Lau hildako eragin ditu istripuak” esaten hasi gara, dotore ari garelakoan.\nHIL aditza lasai esan dezakegu, ingurumariaka ibili gabe.\nHiru hildako eta hogei zauritu egon dira lurrikararen ondorioz.\nHOBETO: Hiru lagun hil dira eta hogei zauritu lurrikararen ondorioz.\nBi autok talka egin dute eta emakume bat hilik suertatu da.\nHOBETO: Bi autok talka egin dute eta emakume bat hil da.\nUholdeak hiru hildako eragin ditu.\nHOBETO: Uholdeak hiru heriotza ekarri ditu. / Hiru lagun hil dira uholdean.\nHIL izena ere bada, euskalki eta garai guztietan oso erabilia, atsotitz eta esapideetan ikusten denez.\nHila lurpera, gosea baratzera.\nHilak pizteko moduko janaria, ederra.\nHILDAKOA = HILA, HIL DENA, HIL DUTENA. Ezin daiteke edonon sartu. Egokia da adibide hauetan:\nErasoan hildakoen gorpuak gaur hilobiratuko dituzte.\nLarri zeudenetako bat hil da goizean. Hogei dira guztira atzoko istripuaren ondorioz hildakoak.\nEta okerra beste honetan:\nEhunka hildako arrain agertu dira ibaian.\nHOBETO: Ehunka arrain hilda / hilik agertu dira ibaian.\nHERIOTZA eta HERIOA bereiztu egiten dira. Herioa kodaina edo segarekin datorkiguna da. Heriotza, berriz, haren emaitza.\nHerio(a)k eraman arte lanean jarraitzeko asmoa du.\nHeriotza tristea izan du, bakar-bakarrik eta pobrezian.\nBIZIA GALDU, UTZI / KENDU. Erabilgarriak dira, bigarren mailako sinonimo moduan, "hil" aditza askotan ez errepikatzeko.\nZENDU. Hau ere zuzena da, baina gogoan izan behar dugu "hil" askoz zabalagoa eta ezagunagoa dela euskaldun guztientzat, eta "zendu" ekialdeko euskara batzuetakoa besterik ez dela.\nGORPU edo hilotz esaten zaio gorputz hilari. Gorpuak ezin dira erreskatatu (jaso, atera-eta egiten dira). Biziak bai, erreskatatu daitezke.\nZERRALDOA ez da hildakoa, hilkutxa baino. "Zerraldo erori" esaten da, bai, baina hilkutxa bezain astun plaust jaustea esateko. Dena dela, lagunarteko esapidea da.\nHIL EDO BIZI(KO) hobetsi du Euskaltzaindiak. Ez erabili, beraz, "hil ala bizi". Eta neurriz erabili, dena ez da "hil edo bizikoa".\nHitzoi lotutako esapideak\nEz hil (eta) ez bizi egon Hilzorian egon, hil hurran egon\nHil-bizi egon Hilzorian egon, hil hurran egon\nHil adina bizi egon Hilzorian egon, hil hurran egon\nHil herioan egon Hilzorian egon, hil hurran egon\nHil eta bizi aritu Zain eta muin, jo eta ke, jo eta hautsi\nHil eta herio aritu Zain eta muin, jo eta ke, jo eta hautsi\nHileta jotzen ibili Negar eta negar ibili\n2004-10-15 / 08:50 / Pruden Gartzia\nEskergarria da artikulua, eta ororen buru, praktikoa, baina kontutxo batek harritu nau: HIL ALA BIZI. Esaten da Euskaltzaindiak HIL EDO BIZI "hobetsi" duela, eta badirudi hala dela, Hiztegi Batuan esaera hori agertzen baita (zehazki, "hil edo bizi(ko)" da agertzen dena). Baina hortik ez da segitzen Euskaltzaindiak HIL ALA BIZI debekatu edo gaitzetsi duenik. Nik dakidala Euskaltzaindiak ez du horretaz tutik esan.\nAlegia, eta hau da sakoneko kontua, bada joera oker bat gure artean, eta nire uste apalean honela laburbiltzen da: "Hiztegi Batuak jasotzen EZ duena txarto dago". Uste dut bat etorriko garela esatean irizpide hori guztiz okerra dela.\nBeraz, HIL ALA BIZI ondo ala txarto dagoen erabakitzeko, Euskaltzaindiaren erabakiez gain beste elementu batzuk jarri beharko dira mahaigainean. Honetan ere bat etorriko gara guztiok. Jakina, ez halabeharrez Euskaltzaindiari kontra egiteko (hori ere egin daiteke, baina ez da nire gaurko kontua), baizik eta haren jarduna aberasteko.\nEta, bide batez, zorionak Antton Garikanori gaur eman dioten sariagatik. Eta zorionak ere gaur, arazo hau dela-eta, DEIAn egiten dituen adierazpenengatik.\n2004-10-18 / 13:00 / Asier Larrinaga\nArrazoi du Pruden Gartziak, eta ETBn berak aipaturiko irizpide bertsuak darabiltzagu.\nETBko kazetarientzat prestatzen ditugun orrietan azalpen luzeegiak eta korapilatsuegiak saihesten ditugu, eta arazoaren muinera jotzen dugu zuzenean.\nArazoa, kasu honetan, bikoitza zen (da): "hil ala biziko (partida)" formak lekua kentzen zion "hil edo biziko (partida)" formari; eta esapide horrek ia ezereztuta zeuzkala beste esapide batzuk eta esateko beste modu batzuk.\nGure orriko oharraren helburua, beraz, ALA eta EDO juntagailuen erabileraz ohartaraztea zen. Izan ere, ez dago zalantzarik "Realak hil edo biziko partida du igandean" esan behar dela. Hiztegi Batuak ez dio horrelakorik, baina erraz hel gaitezke ondorio horretara EGLU-IV irakurrita.\nJakina, "hil edo bizi" / "hil ala bizi" egituraren erabilera ez da hor agortzen, eta hortik aurrerakoetarako oso argigarriak dira Patxi Goenagak 1994ko martxoaren 18ko Egunkarian, Orri Debozionezkoa atalean, eginiko iruzkinak. Goenagaren azalpenen ildotik interpretatu behar dira, esate baterako, OEHan jasotako adibide hau: "Hizketaldi larria, hil ala bizi, bide bila, nahigabez inguraturik" (Mitxelena).\nEsan bezala, gure orrien helburua ez da horrelako erabilerak aztertzea, albiste testuetan izaten diren gorabeherak argitzea baino.


Liburu Azoka 2015 – Bolintxi\nMaiatzaren 25etik 24ra Parke Nagusiko alde batean, trenbidearen aurrean hitzordua duzu\nSanturtziko Liburu Azokaren edizio berriarekin. Goizez 11:00etatik 14:00etara eta arratsaldez 17:00etatik 20:30era aukerako liburuak eta argitaratu berriak merkeago erosi ahal izango dituzu, prezioaren gaineko %10eko deskontuz.\nMaiatzaren 15etik 24ra azokan “Eusko Aldizkariak – Revistas Vascas” erakusketa egongo da.\nMaiatzaren 15etik 24ra idazleek liburuak sinatuko dituzte azokan\nMaiatzaren 19an 19:00etan Casa Torre Jauregian eta Emakumearen Zerbitzuak antolatuta, Rosa Maria Mielgo olerkari santurtziarraren liburu berria “Luna desnuda” olerki-liburuaren aurkezpena egin eta olerkiak errezitatuko dira. Argitalpen honek trilogia bati emango dio amaiera, non sentimenduak eta esperientziak ilargiaren eraginpean loratzen diren. Aurkezpenean egilea bera eta Iñaki Urrutia egongo dira olerkiak irakurtzen gitarra-soinuak lagunduta.\nMaiatzaren 20an 19:00etan Casa Torre Jauregian “Por la boca muere el pez” nobela beltzari buruzko II. topaketa egingo da. Bertan urtetik urtera jarraitzaile gehiago duen genero honi buruz aritzeko aukera egongo da.\nMaiatzaren 15etik 24ra azokaren edozein salgunetan egindako erosketa bakoitzeko, Santurtziko Liburutegien Sareko karneta erakutsita, zozketa batean parte hartzeko txartela jasoko da. Saritzat 60na euroko lau liburu-sorta emango dira. bi bazkide HELDUentzat eta beste bi UMEentzat. Liburuak saritutakoek beraiek aukeratuko dituzte.\nZozketa maiatzaren 27an egingo da Liburutegi Nagusiko umeen gelan. Saritutakoek etxera bidaliko zaien gutun baten bidez izango dute sariaren berri, eta bertan adieraziko zaie zer egin behar den saria jasotzeko. Zorte on guzioi.


AGINDUA, 2021eko abenduaren 15ekoa, Berdintasun, Justizia eta Gizarte Politiketako sailburuarena, zeinaren bitartez jabetzaren erregistratzaile bat izendatzen baita, Euskal Autonomia Erkidegoan hutsik dagoen lanpostu bat betetzeko lehiaketa arrunta ebatzi ondoren. - Eusko Jaurlaritza - Euskadi.eus\nAGINDUA, 2021eko abenduaren 15ekoa, Berdintasun, Justizia eta Gizarte Politiketako sailburuarena, zeinaren bitartez jabetzaren erregistratzaile bat izendatzen baita, Euskal Autonomia Erkidegoan hutsik dagoen lanpostu bat betetzeko lehiaketa arrunta ebatzi ondoren.\nHutsik dagoen Jabetza Erregistroa betetzeko instruitutako espedientea aztertu da. Jabetza-erregistro hori Segurtasun Juridikoaren eta Fede Publikoaren Zuzendaritza Nagusiaren 2021eko azaroaren 2ko Ebazpenaren bidez deitutako lehiaketa arruntean sartu zen (azaroaren 9ko Estatuko Aldizkari Ofizialean argitaratua), eta, Autonomia Estatutuaren 10.22 artikuluan xedatutakoarekin bat etorriz, eta Lehendakariaren irailaren 6ko 18/2020 Dekretuak Euskal Autonomia Erkidegoko Administrazioko sailak sortu, ezabatu eta aldatzen dituena eta sail bakoitzaren egitekoak eta jardun-arloak finkatzen dituena emandako ahalmenez baliatuta, honako hau\nLehenengoa. Saray López Díaz andrea Bilboko 3 zenbakiko Jabetza Erregistrorako izendatzea (arrazoia: Asier Fernández Ruiz jaunaren lekualdatzea).\nAgindu honek amaiera ematen dio administrazio-bideari, eta, beronen aurka, aukerako berraztertze-errekurtsoa aurkez dakioke Berdintasun, Justizia eta Gizarte Politiketako sailburuari, hilabeteko epean, agindua jakinarazi eta hurrengo egunetik aurrera; bestela, administrazioarekiko auzi-errekurtsoa aurkez daiteke, Euskal Autonomia Erkidegoko Justizia Auzitegi Nagusiko Administrazioarekiko Auzien Salan, bi hilabeteko epean, agindua jakinarazi eta hurrengo egunetik aurrera.


Irekia Eusko Jaurlaritza - Gobierno Vasco :: Maria eta Jose eta Azkorri Ikastetxeak, Safer Internet Day 2016 sarien lehen edizioko irabazle\nMaria eta Jose eta Azkorri Ikastetxeak, Safer …\nMagiaz eta ikuskizunez betetako gala batekin amaitu da lehiaketa\nGaur banatu dira 2016ko ikus-entzunezko proiektu onenen Safer Internet Day lehiaketako sariak eta ekitaldi horrekin amaitu da gazteek teknologia berriak segurtasunez eta arduraz erabiltzeko Eusko Jaurlaritzak sustatu duen ekimena.\nGala Eusko Jaurlaritzaren egoitzan egin da, Gasteizen, eta boto gehien irabazi duten ikastetxeen izenak ezagutarazi dituzte: horiek izan dira, horrenbestez, aurtengo edizioko txapeldunak. Lehendabizikoa, Lehen Hezkuntzako 3. eta 6. maila bitarteko haurrei zuzendua, Klik obrak irabazi du. Zumaiako Maria eta Jose ikastetxeko Lehen Hezkuntzako bosgarren mailako ikasleek egindako proiektua da. Bigarrena, Derrigorrezko Bigarren Hezkuntzako 1. eta 4. maila bitarteko ikasleei zuzendua, Getxoko Azkorri ikastetxeko DBHko 3. mailako ikasleek irabazi dute, Argazki erruduna obrarekin.\nLehiaketaren lehendabiziko edizio honetan guztira 42 ikastetxek eta teknologia berriak eta Internet modu arduratsuak erabiltzea sustatzeko aisialdiko taldek parte hartu dute. Hain zuzen, Enplegu eta Gizarte Politiketako Sailak hainbat ekimen jarri ditu abian azken urteetan, adin txikikoak babesteko Interneteko mehatxuen aurrean. Alde horretatik, honako gidaliburu hau ere argitaratu du aurten ere: Internet eta teknologia berriak, hitz egingo dugu familiartean?. Horren bitartez, oinarrizko jarraibideak ematen zaizkie gurasoei seme-alabak teknologia berrien erabilera arduratsu eta seguruan hezi ditzaten. Aurten, halaber, kontsulta-zerbitzu bat gaitu du Sailak, gurasoen eta irakasleen zalantzei erantzuteko xedez.\nGainera, Familia Politikarako eta Komunitate Garapenerako Zuzendaritzak egON LINE pedagogia-gida argitaratu du, teknologia berrien hezkuntza lantzeko DBHko 1. eta 2. mailetan.


EHGAM-DOK EUSKARAZ: > Erreportajea: EHGAM > ZOKORATUAK PLAZARA\n> Erreportajea: EHGAM > ZOKORATUAK PLAZARA\nPlazara Epileptiko, hippi, ezkonge amek, homosesual, gaizkile, prostituta, ijito, eskale, drogazale eta alkoholzale, mutu, gogorrak, tisiko, gizon erakuszale, ipotx, lepradun, sifilidun, albino, anarko, eta emakume oro; baita ere bistan gaitzik ez dutenak bainan, bere bisaz gizarte honetatik bazterurik gelditu direnak: joezin dutenak eta hotzak, izutiak, makalak, pekatariak, izukorrak, zakil txikidunek. Klasezanpatzaileek ezarririko legeekin-sentimentuz edo egitez-bat ez datozen baztertu hauk denak, gizateriaren erdia dira. Lege horik hautsi dituztelako errudun, gaixo edo taradun sentitzen dira. Bakoitza bere nortasun bila: mundu honetan norbera bere lekuaren bila .Eta laister aurkitzen dute:-espetxe, erreformatorio, ospitale, gheto, sanatorio e.a... Leku hauetan diagnostiko bat egin, honen arauera klasifikatu, eta, "sendatu" eta "zuzenduko" balira umil-umil gizartean berriro murgilduko lirateke edo eta betirako bazterturik edo hilik gertatu. (Doctor Manuel G-B).\nZokoratu guzti hauen artean, homosesualak ( nola gizonezko hala emakumezko) izan dira zanpaketa latzena jasan behar izan dutenak. Arazo hontaz, ezjakintasuna ikaragarria da. Erregimenak, berriz, honetara bultzatu gaitu: Homosesual hitzak jende askori farregurea ematen dio.\nGure gizartean fenomeno hau ikuitu ezinezkoa da. Sikiatra jendea ere, kasu batez, arazo hontaz postura okerrak defendatzen aritu izan da; behar bezala ez dutelako ezagutzen edo eta behar bada nola halako erligio-moral kutsu eta heziketagatik.\nHaritik zertxobat irtenez, "Homofilia" zer den eta honek homosesualitatearekin zer desberdintasun duen azaltzea egokia litzateke. "Homofilia' ' hitzak, Grekotik itzuliz "antzekoenganako tiramena" esan nahi du. Homosesual hitzak, berriz, "antzekoenganako sesualitatea" edo seso berdineko partsonenganako sesualitatea. Hala ere, eta hitz bi horien desberdintasuna kontutan ukanez, seso berdineko pertsonen arteko harremanei-fisiko harremanetara iritxi daitezke noizbait homofilia edo homofilo deituko diegu. Hitz hauen bidez, orain arte hain gaizki ulertuak eta ikusiak diren homosesualitatea eta homosesual hitzak baztertuko ditugu. Homosesualitatea-homosesual hitzek, persona hori halako gaizkile, gaizkieginak, edo okertu famaz apaintzen dituzte agian, edozein heterosesual baino buru osasun eta oreka hobea eduki ditzake homofilo batek.\nHeterosesualen klasifikapenaren eskala\nGiza sesualitateari buruz egin diren ikasketa serio eskasetatik "Informe KINSEY" da aipagarriaenetarikoa Estatu Batuetako 10.000 lagun txuri artean -- 5.000 gizon, 5.000 emakume -egina dago. Elkarrizketa, txikitatik hasi eta gaur arte hauek eraman duten sesual bizian zentratua dago.\nIkerketa honek, giza sesualitatea izugarri argitzen digu; eta neska-mutilei txikitatik ematen zaien heziketak, bere konportamendu sesualean homifilo edo heterofilo izatea eraman ditzake.\nHona hemen ondoren zientifikoak.\nBertan, sesualitatearazoaz, bizi garen gizartean izugarrizko errepresioa dagoela, ikus daiteke. Arazo hau era askotan agertzen da. Inkestatutako jendearen emaitzek, hau erakusten dute: ehuneko 50 o gradutako homosesualak dira, ehuneko 46 1 etik 5arte gradutakoak eta ehuneko 6 gradukoak. 3 graduan bisesualak edo anbisesualak sartzen dira.\n0 -- Talde honetan, orgasmoan edo kilikadura erotikoan bukatzen diren ukitze fisikorik ez dute egiten eta seso berdinekoenganako sikiko erantzunik ez.dute. Seso desberdinekoen artean egiten dituzte harreman eta erantzun sozio-sesual guztiak.\n1 -- Talde honetakoak, harreman homosesualak ustegabean ( kilikadura fisikoaz) egiten dituztenak dira.Beren esperientzi soziosesualak beste sesoarengana zuzendurik doaz.\n2 -- Talde honetakoen homosesual esperientzia, ustegabekoa baino hedatuagoa da eta homosesual eragingarriei ongi zehazturiko eraz erantzuten die. Hau, generalki, jende gazte artean ematen da; nahiz eta harreman heterosesualerantz hezketa zuzendurik egon, beste sesokoekin inoiz harremanik eduki ez dutenen artean ematen da hau bereziki.\n3 -- Hetero-homosesualaren eskala erdian aurkitzen dira. Harreman psikiko eta esperientzietan nola homosesualak hala heterosesualak agertzen dira; bietan berdin gozatzen dute eta alde batera ala bestera jotzeko nahirik ez dute agertzen.\n4 -- Hauk homosesualak dira ; Hala ere tarteka harreman heterosesualak edukitzen dituzte, eta era honetako eragingarriei nahiko ongi erantzuten diete.\n5 -- Hemen, bai ekintza eta harremanetan ia osoki homosesualak, direnak sartzen dira. Beste sesokoekin noizbehinkako harremanak dituzte.\n6 -- Hemen oso-osoan homosesualak direnak -- esperientzi eta erreazio sikikoetan -- sartzen dira. Ikerketa honetan ikustendugunez, gizarteko ehuneko 50 ek "seso berdina maitatzeko" ahalmena dute, hau da kondizio normaletan sesualitatea beste era batetara ulertzen dute.\nArazo hau garai eta leku desberdinetan aztertua izan da. Adibidez Errusan, Stalin boterera iritxi arte homosesualitatea zilegia, zen. Honek "bizio burgesa" zela esanez debekatu zuen. Espainol Estatuan, erreprimituz kanpo, beti irrigarritzat hartu dute (zineman, etab, arazoa oker planteatuz. "No desearás al vecino del quinto" espainol filma ezin dezakegu ahaz. Hau azken urteetako pelikularik ikusiena izan da eta homosesualaren bihurtzeaz bukatzen da.\nBestetik, Espainol Estatuan, 1970.urteko Abuztuaren 4ko Ley de Peligrosidad y Rehabilitación social delakoa daukagu. Lege honen bitartez, harreman homosesualak egiten dituzten guztiak "arriskutsuak" dira. Ondorio bezala, lau hilabetetik bi urtearteko espetxea jasan dezakete, lau hilabetetik hiru urtearte "Berrezierako" etxeetan sar ditzakete. "Sendakuntza " etxeak. Berebilak gidatzeko eskubidea ken diezaiekete.Leku konkretuetan bizitzera behartu. Eta legalki beste hainbat neurri diskriminagarri batzu ukan ditzakete: multak, bahipenak, etxe kentzeak, etab...\nDena dela, mugimendu erreibindikatibo hazkor bat hasi da Espainol estatuan. Lehen manifestaldi publikoa Barcelonan egin zen, zer esanik ere eman zuen. Erakundeen sortzeak ere aurrera jarraitu du. Hona hemen batzu:\n-- Agrupación mercurio para la liberación homosexual (Madrid)\n-- F.A.G.G. Front d 'Alliberamant Gai de Catalunya\n-- F.A.G.I. Front d'Alliberamant Gai de les Illes.\n-- F.A.H.P.V. Front d ' Alliberamant Homosexual del Pais Valenciá\n-- F.H.A.R. Frente Homosexual de Acción Revolucionaria ( Granada-Madrid)\n-- M.D.H. Movimiento Democrático de Homosexuales ( Madrid)\n-- M.H.A. Movimiento Homosexual Aragonés.\n-- M.L.H. Movimiento de Liberación Homosexual ( Granada)\n-- U.D.H. Unión Democrático Homosexual ( Málaga)\neta Euskadin EHGAM ( Euskal Herriko Gai Askapen Mugimendua). Hauek beren "GAY HOTSA" errebistaren lehen zenbakian 25 puntu erreibindikatibo agertzen dituzte. Puntu hauk, batzu homosexualei zuzenean dagozkienak dira, beste batzu emakumeei bereziki eta arazoa zabalean ikusten badugu gizarte osoari. Zenbait lege, ideia edo prejuizio, hobe esan eta ohitura sozial salatzen dute. Eta badute proiekzio politikoa ere. Hauk dirateke, laburki :\n-- "Ley de peligrosidad y rehabilitación social" delakoaren deuseztatzea; adin nagusitasuna 16 urtez; emakumearen berdintasuna sail guztietan eta pertsonaren sesual praktikaren ondorioz ezartzen diren diskriminapenen deuseztea. Dibortzioa nahi duten guztientzat eta ezkontzatik kanpoko seme-alaben ("naturales ilegítimos y adulterinos") figura legalen deuseztea.\n-- Heziketa sesual egokia, sesualitatea ez birsorkuntzarako bitarteko bakarrik bezala azalduz, atseginerako eta pertsonen arteko komunikaziorako iturri bezala baizik, hetero eta homosesualitatearen artean diskriminapenik egin gabe. Homosesualgatea gaixotasun bezala ez hartzea, ez medikuntzan eta ez heziketan ere. Inolako diskriminapen sozialik ez hornosesualentzat.\n-- Venerear eta sesual gaixotasunak Seguritate Sozialak zain ditzala aldez aurretik kanpainak eginez. e.a. Antisorgailuak, e.a. ere Seguritate Sozialaren kontura.\n-- Amnistia homosesualentzat. Alderdi politikoek programetan alternatibak eman ditzatela homosesualitateari buruz: "Gure burruka, langile mugimenduak eta nazionalitate zapalduek beren askatasuneruntz daramatenari lotuko bagenio bakarrik, lortuko genituzke haren helburuak".\n-- Homosesualitateaz ulertzen denaren inguruan, zer mugimendu sortu dira?\n-- Bi eratakoak daude "eraberrituz" gizartean sartzea nahi dutenak eta, gu geran bezala onhartzen ez gaituen gaurko gizarte honen aldaketa lortu nahi dugunok; estatu mailan talde autonomoetan zatituak gaude. Izaera erreibindikatiboa eta kontzientziatzailea daukagu. Lehenengoak elizak zuzendua daude eta izaera paternalista dute . Katoliko ekintzaileez osatuak daude; Catalunya (Dignitat) eta Valencian mugitzen dira gehienbat.\n-- Zer da EHGAM? Noiz sortu zen? Zer lortu nahi du?\n-- Urte honen otsailean sortu ginen. Hasieran, elkar ezagutu eta harreman talde bezala sortu genuen. Gaur arte ixilik egon den arazo hontaz herria kontzientziatzeko kalera irten beharra ikusiko genuen eta, martxoan ezagutzera eman ginen. Homosesualak izanik gehienak, askatasun sesualerako talde bat gara; langileri eta nazionalitate zapalduek daramaten burrukarekin lotuz, gure mugak Euskadin daude, gure burruka Euskadik daramanari lotua dago. Mugimendu demokratikoa gara; akordioak asanbladetan hartzen dira. Gure puntu minimoak Platafonna erreibindikatiboan agertzen direnak dira, hau da, gehiengoak hartutako erabakiak errespetatzea.\n-- Orain arte, zer egin duzue? Zer oztoporekin aurkitu zarete?\n-- Barne debateak hasi ditugu: artikulu eta agirien bidez, prentsan agertu gara. Manifestaldietan parte hartu dugu. Zokoratuen koordinadoran gaude COPEL, Bizkaiko Emakumeen Asanblada, eta Euskadin dagoen beste GAY talde batekin-hauekin bat egin nahirik gabiltza. Gure helburuetako bat, koordinadora hau finkatzea da. Oztopoak, zenbait komunikabideen ulertezintasunagatik -- guk esandakoa aldrebestuz -- eta beste batzuek ezertxo ere aipatu ez dutelako, sortu zaizkigu. Beste maila batetan, bulego bat irekitzeko izugarrizko oztopoekin aurkitzen gara.\n-- Zenbat zarete?\n-- Gure zenbakia kulunkaria da. Dena dela, 100 bat lagunen artean talde finko bat lortzen ari gara. Hauetatik, 50 gizon eta beste hainbat emakume gara.\n-- Zeintzu dira zuen arazo pertsonal garrantzitsuenak?\n-- Homosesualaren nola gizon hala emakume arazorik larriena, homosesualitatearen onhartzea da. Gero famili mailako arazoak datoz: Generalki aitaren aurrean normalean "machista" delako ezkutatu beharra. Bi bizi egin beharra ere arazo handia da. Lanean ez dezatela jakin, "Ley de Peligrosidad" delakoaz kalera zaitzakete; egoera honetaz nagusiak aprobetxatzen dira. Beste maila batzutan ere ezkutuan ibili beharra dago: sindikal mailan, hauzo batzarretan, etab. desprestigiatua gelditzen baitzera. Ikusten duzuenez, bukaera gabeko haria da. Emakumeak bestetik errepresio dobleaz aurkitzen dira: emakume bezala sesualitatea ukatzen zaienez; eta lesbiana bezala, ez dira kontutan hartzen... "Codigo Penal"ak hauetaz ez du hitzegin ere egiten. Nola konpondu esistitzen ez duen arazo bat? Hau egiazkoa da. Adibidez, beren sesualitatea ukatzean, bi emakumek dantza egitea edo eskutik heltzea ez zaio inori arraro egiten. Ikus dezakezuenez, gizonekin ez da berdin gertatzen.\n-- Zer iruditzen zaizue trabestismoa?\n-- Beste sesokoa dela agertu nahi duenak ez du homosesuala edo homofiloa izan beharrrik. Beste sesokoak sentitzen diren pertsonak dira, eta beren arazoa operazio batetaz konpon daiteke. Baita ere, gizarteak eskaintzen dion papera onhartzen duena homosesua1 dela gerta daiteke. Guk, gizarte, ulertze era hauen aurka erreakzionatzen dugu.\n-- Zein da zuen arazoaren hasera?\n-- Gure arazoa ez da kromosomikoa; seso era bat gehiago da. Jaiokerako homosesualitateaz ez dugu sinesten, ez eta ere endakatzearena. Gutxiago erreprimitutako gizarte batetan, bisesualitatea askozaz hedatuagoa dagoela gogoan hartu behar dugu.\n-- Herrialde sozialistetan, zein da homosesualen egoera?\n-- Stalinen ejenplua jarraituz, homosesualitatea erreprimitzen hasi ziren. Gaur, Checoslovaquia eta Polonian 18 urtetik gorakoentzat uzten dute.\n-- Eta Europan?\n-- Suecia eta Holandan uzten dute . Behar bada Holanda izango da irekiena, baina hau famili krisisaren ondorioa izan daitekeela pentsatzen dugu.\n-- Gizonezko prostituziorik ba al dago Euskadin?\n-- Gu, prostituzio era guztien aurka gaude, zapalkuntza eta esplotazioaren alderdi bat gehiago delako.Normalki, sesual merkatalgoa, gainsoldata izaten da. Dena dela, homosesual gutxik praktikatzen dute. Gizarte honetan sesualitatea denaren manifestaldi bat gehiago litzateke: salmenta.\n-- Zeintzu dira zuen helburu larrienak?\n-- Gure ekintzei buruz, gure erakundea Euskadi guztian zabaltzea . Gure helburu politikoak : "Ley de Peligrosidad Social"aren ezereztea (inongo herrialdetan ez dagoen legea) eta Amnistia Orokorra. Bukatzeko, kontaktoan jarri nahi dutenek, zokoratuen koordinadora eta batez ere Bizkaiko Emakumeen Asanbladaren bitartez lor dezakete. Kontzientziazio maila handia eduki arren, izenak ematen ez dira ausartzen, ez eta aurpegiz argazkiak ateratzea ere.Arrazoiak, argiak dira, espetxera joan daitezke!!\ngaiak: EHGAM, Gay Hotsa, Homosexualitatea, Kinsey, Zeruko Argia


Irekia Eusko Jaurlaritza - Gobierno Vasco :: Elorriok Bizkaian e-Rezeta hedatzen jarraitu du\nE-Rezeta abiarazi zenetik, ia 21.000 botika eman dira eta 8.500 paziente baino gehiago artatu dira medikamentuak hartzeko segurtasun handiagoa ematen duen sistema honekin\nBihar, urriak 10, E-Rezeta iritsiko da Elorriora. Sistema hau ezarriko duen Bizkaiko bigarren herria izango da, iragan uztailean Derion abiarazi baitzen. Harrezkero Abetxuko eta Rivabellosan (Araba) eta Oñatin (Gipuzkoa) ezarri da E-Rezeta.\nElorrion osasun-zentro bat, 2 farmazia-bulego eta 7.479 osasun-txartel indibidual daude. Horrela, E-Rezetak mailaz maila hedatzeko planarekin jarraitzen du. Orain arte arazorik gabe garatu da, bai pazienteei dagokienez eta baita osasun-arloko profesionalei dagokienez ere.\nHedatzen hasi zenetik, 20.960 botika eman dira E-Rezeta sistemaren bidez, eta 8.507 paziente artatu dira guztira, batez beste 2,43 botika eman direla pertsonako. Sistema hau gehien erabiltzen ari den taldea gaixo kronikoena da. Izan ere, E-Rezetarekin emandako aginduen % 71 horrelako patologien tratamenduetarako dira.\nGaixo kronikoek, hain zuzen ere, onura handiak jasotzen dituzte E-Rezeta ezarrita, horiexek baitira medikamentu gehien kontsumitzen dutenak, eta sistema honen ezaugarrietako bat da segurtasun handiagoa ematen duela medikamentuak hartzeko. Komunikazio hobea dagoenez osasun-arloko profesionalen eta farmazia-bulegoen artean, eta pazientearen historia farmakoterapeutikoa ikusteko aukera dagoenez, botikak agintzean egon litezkeen akatsak saihestu egiten dira, eta errazagoa da tratamenduen segimendua egitea.\nGainera, erosoagoa eta eraginkorragoa da, pazienteek medikamentua amaitzen dutenean ez dutelako osasun-zentrora joan behar errezetak berritzeko. Era berean, aurrera egin da paperezko errezetak kentzeko bidean.\nE-Rezetak hedatzen jarraituko du: datorren urriaren 17an Labastidan (Araba) ezarriko da, urriaren 24an Lekeitio eta Ean (Bizkaia), eta azaroaren 8an Hondarribian (Gipuzkoa). 2012ko amaiera eta 2013ko hasiera artean EAE osoan ezarrita egongo dela espero da.\nDesaparecera la receta de papel“@Irekia_News: Elorrio continúa el despliegue de la e-Rezeta en Bizkaia. http://t.co/RacOEZ9S”


(ELKARTEGINTZA ETA PARTE-HARTZEA) Elkartegintza sustatzeko eta emakumeek Euskal Autonomia Erkidegoko esparru guztietan parte hartzeko diru-laguntzak (2020 urteko ekitaldia). - Eusko Jaurlaritza\nEbazpen honen xedea da irabazi-asmorik gabeko emakumeen elkarte eta federazioei eta xede eta jardute-eremu bakarra emakumeen eta gizonen berdintasuna sustatzea duten fundazioei Emakunde-Emakumearen Euskal Erakundeak emango dizkien dirulaguntzak arautzea. Erakundearen xede eta helburuei loturiko programa zehatzak egin beharko dituzte 2020ko ekitaldian,\nhurrengo artikuluetan xedatutakoari jarraikiz eta kreditu-mugetatik atera gabe.\nAraudia EBAZPENA, 2019ko abenduaren 4koa, Emakunde-Emakumearen Euskal Erakundeko zuzendariarena, zeinaren bidez arautzen baitira asoziazionismoa sustatzeko eta emakumeek Euskal Autonomia Erkidegoko esparru guztietan parte hartzeko 2020ko ekitaldian emango diren dirulaguntzak.\nEskaerak aurkezteko epea: 2019ko abenduaren 19tik 2020ko urtarrilaren 31ra arte.\n2020.ASM.1.datuak.ele.eus.pdf (pdf , 1.06 MB)\n2020.ASM.2.programa.ele.eus.pdf (pdf , 1.21 MB)\n2020.ASM.3.justifikazioa.ele.eus.pdf (pdf , 1.2 MB)


MIN sarietara lanak aurkezteko epea zabalik | Etxepare Euskal Institutua\nMIN sarietara lanak aurkezteko epea zabalik\nMartxoaren 28an ospatuko dira Musika Idependentearen Sariak Madrilgo Nuevo Apolo antzokian eta gaur bertan ireki da hautagaitzak aurkezteko epea. 2016 urtean zehar zigilu independenteek edo norberak editatutako lanak (album, EP edo singleak) aurkeztu daitezke urtarrilaren 31 bitartean www.premiosmin.com webgunean.\nAurtengo edizioan, publikoaren parte-hartzeari garrantzi handiagoa emateko asmoz, ohiko bozketa prozesua aldatu egin da. Lehendabizi publikoaren bozketa egingo da otsailaren 8tik 28ra bitartean. Modu honetara kategoria bakoitzeko 30 semifinalistak hautatuko dira. Hurrengo fasean, martxoaren 2tik 14ra, horietatik lan nominatuak aukeratuko ditu epaimahai profesional batek. Irabazleak nortzuk diren MIN Sarien ekitaldiak jakinaraziko da.\nOrotara 22 kategoria daude, horien artean euskarazko album onenaren Etxepare saria.


Zer da Colblindor? - 💡💻 Iris - Software for Eye protection, Health and Productivity 🛌👀\nZer da Colblindor?\nMututasuna normalean gertatzen da pertsona bat, ez da gai koloreak ikusteko modua estandar batean.\nmututasuna da, baita ere kolore gabezia bat bezala ezagutzen.\nArazo hau sarritan gertatzen da norbait ezin zenbait kolore bereiztea.\nArazoa, oro har, berde eta gorri tonu ezberdinen artean gertatzen, eta noizean behin, tonu urdin.\nfuntsean, badira bi zelula gure erretinan dauden.\nzelulak Biek argi detektatzeko erabiltzen dira. Hauek izeneko kono eta bastoien deitzen dira. barrak detektatzeko bakarrik ilun eta argiaren eta oso argi gutxi plano sentikorrena. Kono zelulak kolorea atzemateko erabiltzen dira.\nzelula hauek zure ikusmen erdigunean kontzentratzen. Oro har, Hiru kono mota ikusten color adib daude. berdea, urdin eta gorri.\nGaruna sarrerako erabiltzen kukurutxo zelula hauetatik, gure kolorea pertzepzioa ezartzeko.\nNola itsutasuna gertatzen margotu ahal izango?\nKolore sightlessness ohi sor daiteke, kolore kukurutxo zelula bat baino gehiago, bat edo ez dira gaur, estandarra baino kolore desberdin bat detektatzeko edo ez dira behar bezala funtzionatzen.\nThe brutal mututasuna kasuetan gertatzen da hiru kono zelula guztiak falta dira.\nEpela kolore sightlessness gertatzen da hiru kono zelula guztiak eskura daude baina kukurutxo zelula bat ez da modu egokian lan.\nColor Blindness sintomak\nmututasuna seinaleak dira sarritan gurasoak ohartu zenean, haur, gazte dira. Kasu batzuetan, sintomak dira hain arin ez dezaten, nahiz eta ohartu.\nmututasuna ohiko sintomak sartzeko:\nezberdinak bereizgarria kolore tonu Konplexutasuna.\nimposibilidad bat tonu eta tonu, kolore bereko ikusteko.\nBadira kolore sightlessness eskala desberdinetan. epelak itzala gutxiegitasuna duten pertsonek kolore oro har hauteman daiteke argi onean baina argi ahul batean konplikazio dute.\nBeste batzuk ezin zenbait kolore diskriminatu edozein argitan. Kolore sightlessness, oro har, bi modu berean begiak eragiten du eta izaten jarraitzen du etengabe bere bizitzaren bidez.\ncolorblindness gradu inguruan gehiago jakin nahi baduzu, egiteko Vision proba eskuragarri https://iristech.co/test-vision.\nColor Blindness tratamendua\nEz dago mututasuna tratamendu egokia eta osatu da.\nbetaurreko eta lentilla mota berezi daude merkatuan eskuragarri iragazkiak desberdinen inplikazioa kolore gabeziak laguntzeko, behar bada.\nVision software daiteke koloreak bereizteko laguntza.\nColor Blindness ez dela "Color Blindness"\nPertsona gehienak epe mututasuna batu sightlessness eta kolorea, bertan kontatzen, zarela colorblind edo colorblind gero ikusiko duzu bakarrik zuri-beltzean edo seguru gris-eskala pictures bada.\nbaldintzapean begirada bat izan badugu, gero, badira hiru ezberdinak ezagun ezarritakoaren bertan ezintasun hori azaltzeko erabiltzen dira:\nKolore Vision Gabealdia\nEpe zehatzena da. definitua puntua urritasuna azaltzen da baina ez da ondo hitz egiten komunean identifikatu.\nVision https://iristech.co/vision/ aurre colorblindness gabezia ari zaren sufrimendua lagunduko dizu. Jaitsi software eta garbi ikusten zure pantaila.\nIzen hau da 18an mendeko ikertzaileak John Dalton izendatu eratorritako.\nIkertzaileak zen colorblind. ikerketak batzuk egiten zuen eta paper zientifiko batean fenomeno azaltzen da lehen aldiz.\nizendatzeko, gainera, ia kolore ikusmen gabezia mota guztietako lotuta dago.


Posible da aurpegiko biometriaz bezero berriak alta ematea Kutxabanken - Deia\nPosible da aurpegiko biometriaz bezero berriak alta ematea Kutxabanken\nBakarrik 18 urtez gorakoek erabili dezakete\ndeia.eus 20.01.2020 | 11:04\nKutxabankeko bulego bat. Ruben Plaza\nBILBO. Posible da aurpegiko biometriaz bezero berriek alta ematea Kutxabanken. 'Onboarding' digitalerako, finantza erakundearen 'app' mugikorrean deskargatu, NAN indarrean eduki, bideo 'selfie' bat grabatu eta jarraibideak bete behar dira, besterik gabe. Bakarrik 18 urtez gorakoek erabili dezakete.\nAplikazioak berak gidatzen du prozesu osoa. Edozein unetan has daiteke eta edozein tokitan bete, bezeroak bere datu pertsonalak, harremanetarako datuak eta bere jarduera ekonomikoaren gaineko xehetasunak eman ostean. Ondoren telefono mugikorraren zenbakia baieztatzen da, eta identifikaziorako eskakizun batzuek bete behar dira, beti ere presentzia-beharrik gabekoak, aurpegiaren ezaugarriak baieztatu eta ezagutzen dituen sistema honen bitartez. Erabiltzaile berriak bere datuak baieztatzen dituenean, kontratua dagoen tokitik mugitu gabe sinatu dezake, era telematikoan, hau ere.\nUrruneko alta emateko bezeroen sistema hau 18 urte beteak dituztenek erabil dezakete, espainiar herritarrak izanik eta Espainian bizi direla frogatuta. Bezero berriek beren izenean dagoen banka-kontua izango dute, eguneroko eragiketetarako erabil daitekeen online Bankako zerbitzua, eta berehala kudeatzaile batek erantzungo die, urruneko-harremanetarako sistemaren ezaugarri guztiak ezagutzera emateko.\n'Alta mugikorra' Kutxabankek azken hilabeteetan abian jarri dituen baliabide teknologiko ugariei batu zaie. Hauen guztien helburua bezeroei erantzun teknologikoak ematea da, errazagoa izan dadin era guztietako eragiketak beren gailu-pertsonaletatik egin ahal izatea, batik bat telefono mugikorretik.


Agentzien %98k beren bezeroen artean “diru beltzarekin” bitartekari izatea onartu egin zuten, zergak saihestea delitua den arren. Honakoa da mekanika: eskritura ez da salerosketaren zenbateko osoagatik egiten, eta horrela bezeroak ez du ordaintzen eskrituratu ez den diruari dagokion BEZa (%7) eta notario gastuei dagokiena, %16ko BEZa. Legez kanpoko jarduera horren onuradun nagusia ez da agentzia, etxebizitza saltzen duen bezeroa baizik. Azterturiko 56 agentzietatik, bakarrak egin zion uko (Castellon) diru zikinez eragiketarik egiteari, salmentan eta erosketan.\nBeste errealitate etsigarri bat: Babes Ofizialeko Etxebizitzak eskaintzen dituzten apurrek (%12 baino ez dira), merkatu librekoen pareko prezioetan eskaintzen dituzte, araudiak babes ofizialeko etxeen prezioak bestelakoena baino nabarmen txikiagoa izan behar duela ezartzen duen arren. Halaber, Administrazioak gutxienezko denbora-epe batzuk ezartzen ditu BOE gisa eraiki zirenetik prezio libreko etxebizitza izatera iritsi arte. Logikoa denez, higiezinen agentziek ordainketaren zatirik handiena diru beltzean egitea proposatu zuten. Adibide erreal eta oso adierazgarri bat: agentzia batean 21.300.000 pezetaren truke eskaini ziguten babes ofizialeko etxebizitza bat eta eskriturak 7 milioitan egin behar genituen; gainerako zati guztia (ez gutxi) beltzean ordaindu behar zen. Etxebizitza babestu horrek 13 urte besterik ez zituen eta agentziak berak esaten zuenez, “ez da libre geratzen 30 urte bete arte”.\nBestalde, batek ere ez zuen eman gutxieneko kalitatezko informaziorik etxebizitza merkatuaren koiunturari buruz: une jakin horretan saldu edo erostea merezi duen eta zergatik (hipoteka-maileguen interes tasak, higiezinen merkatuaren egoera eta espektatibak….) Erosketarako bezala salmentarako ere, eragiketa horiek egiteko une ona dela adierazi zuten komertzialek, edo “ez baietzik ez ezetzik” edo “beste edozein une bezain ona dela”. Kasu batean ere ez zuten komertzialek higiezinen egoera merkatuko joerak kontuan izanda aipatu.\nTratu pertsonal ona eta saltzeko behar adina ahalegin\nEgoeran desberdintasun handiak daude hiri batetik bestera, baina ikerketa honetako datuak higiezinen merkatuaren funtzionatzeko erari buruz oso adierazgarriak ez diren arren, lagina oso txikia delako: lau agentzia hiri bakoitzeko. Edozein modutan ere, Valentziakoek eskaini zuten zerbitzurik onena eta horien atzetik Madril, Gasteiz eta Logroñokoek.\nAlderdi positiboei begira jarrita, ikerketan egiaztatu ahal izan da agentziek behar diren neurriak hartzen dituztela (eta gastuak euren gain hartzen dituztela) erabiltzaileak saldu nahi duen etxebizitzaren berri emateko, gehienek tiradarik handieneko egunkarira eta sistema osagarri batzuetara jotzen baitute, besteak beste agentziako erakusleihoan jarri edo Interneteko eskaintzetan sartuta. Halaber, agentzietako langileek tratu pertsonal ona ematen dutela egiaztatu zen (erakutsitako interesa, hartutako jarrera, adeitasuna eta arreta eta zerbitzua neurtuta), eta etxebizitza erosi edo saltzean erabiltzaileak jasan behar dituen gastuez ongi aholkatzen dela eta etxebizitzaren amaierako prezioaren buruzko guztia nahiko argi azaltzen dela gainera. Ia agentzia guztiek eskuartean dituzten etxebizitza guztien berri ematen dutela ere esan daiteke eta etxebizitzen ezaugarri eta prezioengatik, bezeroak ase ditzaketela, oso agentzia gutxi saiatzen baitira hasiera-hasieratik eurei gehien interesatzen zaien etxebizitza bezeroari “sartzen”.\nHigiezinei buruzko errealitatea ez dute asko ezagutzen\nBaina, eskaintzen duten zerbitzuaren kalitatea orokorrean onargarritzat jo daitekeen arren (aldizkari honek erabilitako metodologian aplikaturiko ponderazioen arabera), agentziarik gehienek ez baitzuten jakinarazi etxebizitza erostean izan ditzaketen laguntzen berri eta agentzien erdiek ez zuten behar adina datu eman bezeroak etxebizitza berria erosteko aukeratu duen inguruneari buruz (hirigintza ezaugarriak, azpiegitura eta ekipamendu sozial eta kulturalak, giro soziala, sarbideak eta garraio zerbitzuak…) . Eta are garrantzitsuagoa dena, azterturiko agentzien %60k ez zituen azaldu lehen kontaktu horretan behar adina xehetasunez eta behar bezain argi eskaintzen ziren etxebizitzen ezaugarriak: azalera, gela eta bainu kopurua, berogailu mota, bizilagun elkarteko gastuak, garaje edo trastelekurik duen, etxebizitzak kanpora ala barrura ematen duen, etxebizitzaren urte kopurua… ; bezeroaren lehen aukeraketa zuzena ez izatea eragin dezake horrek. Agentzia batera joan, gure beharrak azaldu eta 20 etxebizitza eskaintzen badizkigute, nekez bisitatuko ditugu guztiak eta, beraz, informazio ugari eta zehatza behar da etxebizitza horietako bakoitzari buruz, lehen aukeraketa eraginkorra izan dadin; eta horrela, gure behar eta nahietara gehien egokitzen direnak bakarrik bisitatu ahal izateko.\nBezeroari eman zaion erantzuna, erdipurdikoa\nHobetu daitezkeen alderdiekin jarraituz, agentziek azkenean (elkarrizketan eta gestioetan ordubete eman ondoren) etxebizitza saldu edo erosi nahi duen bezeroari eman dizkioten soluzioek batez beste “erdipurdi” bat merezi dute. Izan ere, beste gai batzuen artean agentziako langileek ez baitute normalean bezeroari interesa dakizkiokeen aukera guztiak erakusteko ekimenik izaten (profesional batek hala egin behar lukeen arren). Eta (hamar kasutik zazpitan) bezeroari bere nahi eta beharretara egokitu daitezkeen etxebizitzei buruzko informazio zabal eta zehatzik ez zaio ematen idatziz. Informazioaren alderdi horretan Valentzia nabarmendu zen, han bisitaturiko lau agentziek ongi gainditu baitzuten azterketa, informazio ugari ematen baitzuten bezeroari eskainitako etxebizitza bakoitzari buruz; hala ere, beste hiri askotan ere ongi bete zuen zenbait agentziak eginkizun garrantzitsu hori.\nLaburbilduz, eta bestela esanda, oso kasu gutxitan irten zuten aldizkari honetako teknikariek zerbitzu ona eskaini zieten sentsazioarekin, komertzialak oso ongi eta behar adina bete beren asmo eta interesak.\nIkerketa nola egin zen?\nCONSUMER aldizkariko teknikariek 56 higiezinen agentzia bisitatu zituzten pasa den abenduan Espainiako estatuko 14 hiritan. Agentzia bakoitzera bi bisita egin ziren, ustezko bezero gisa, bata saltzeko eta bestea erosteko. Bisita bakoitzak ordu erdi eta ordu eta erdi artean iraun zuen. Guztira, 112 gestio egin dira. Guztira 29 aldagai aztertu ziren, 10 etxebizitzaren salmentarekin erlazionatuak eta 19 erosketari buruzkoak. Datuen analisi orokorrerako, erosketa eta salerosketako aldagaiak batu egin dira eta guztira 14 aldagai daude hiru bloketan banatuta. Aztertu diren aldagaiak, batez ere, higiezinen arloko adituek emandako aholkuetatik eta 3248/1969 Dekretutik atera dira; dekretu horrek API edo higiezinen jabetzako agenteen betebeharrak deskribatzen ditu. Azterturiko aldagai bakoitzeko eta hiri bakoitzean lortutako amaierako notak CONSUMERek finkaturiko haztapen baten (amaierako notan aldagai bakoitzak duen garrantzia, portzentajean neurtua) emaitza dira. Informazio gehiagotarako, ikus ikerketa laburbiltzen duten grafikoak.\nDiru beltza eta etxebizitza babestuak\nAgentziek bezeroen diru beltzarekin bitartekari lanik egiten duten egiaztatu zen (etxebizitzen eskritura estipulaturikoa baino kopuru txikiagoagatik egitea onartzen zuten, horrela bezeroak zergak eta bestelako gastuak ordaindu beharrik izan ez dezan) erosketan zein salmentan, eta babes ofizialeko etxebizitzak saltzeko prezioa merkatu librekoaren pareko den ala ez. Babes Ofizialeko Etxebizitzek Administrazioak zehaztutako baldintza jakin batzuk dituzte, prezio eta denbora aldetik (eraiki zirenetik igaro den denbora).\nHiru aldagai aztertu ziren. Merkatuaren koiunturari buruzko informazioan, komertzialei aholkularitza teknikoa eskatu zitzaien etxebizitza saldu edo erosteko une ona ote den jakiteko, erantzunean prezioei buruzko azalpen labur bat (uneko egoera eta bilakaera edo espektatibak), baldintza ekonomikoak (hipoteka maileguen interes tasak) eta higiezinen merkatuaren joerei buruzko azalpena eman behar litzatekeelakoan. Etxebizitzen eskaintzaren gardentasunari dagokionez, bezeroak eskatzen dituen zona eta ezaugarriak eskaintzen dituzten eta agentzian une horretan eskura dituzten etxebizitza guztien berri hasieratik ematen ote duten egiaztatu zen. Azkenik, salmenta gestioagatik kobraturiko komisioari buruzko informazioan, kopuruaz informazio argia eta zehatza ematen den eta zenbateko horrek %16ko BEZa duela jakinarazten den egiaztatu zen. Gainera, jasota geratu da zein agentziatan ez zuten argi adierazten eroslearen kontu doan komisioa, horrela bezero saltzaileari ez baitzitzaion argi esaten bere etxebizitzaren amaierako prezioa.\nBloke hau lau ataletan banatu da.\nHigiezinei buruzko errealitatearen ezagutza atalean bi aldagai aztertu dira etxebizitza erosketarekin erlazionatuta, komertzialek beren hiriko errealitatea zenbateraino ezagutzen duten erakusten baitu horrek: azalduriko etxebizitzen zein hiriko guneen ezaugarriez emandako azalpena (informazio kopurua eta informazioaren kalitatea) eta, bestalde, hiriko gune horren alderdi soziokultural, azpiegiturazko eta ekipamenduen berri.\nAholkularitza komertzialaren atalak honako alderdi hauek biltzen ditu: diru laguntza posibleei buruzko informazioa, etxebizitza baten erosketa eta salmentan jasan beharreko gastuei buruzko aholkularitza eta etxebizitza saltzeko agentziak erabiltzen dituen mekanismoak.\nHirugarren blokeak, tratu pertsonalari buruzkoak, lau alderdi biltzen ditu: komertzialak bezeroari erakutsitako interesa, jarrera, tratuko adeitasuna, interesa eta zerbitzua.\nLaugarren atalean, bezeroaren beharrei emandako erantzunari buruzkoan, lau aldagai aztertu dira. Lehen biak agentziak eroslearen beharrei eman dien erantzunari buruzkoak dira, hau da, bilatzen duen etxebizitzaren ezaugarri eta prezioari dagokionez bezeroaren eskakizunei erantzuten zaien ala ez. Positibotzat jo zen bezeroak eskatutako balditzetara ongi egokitzen diren etxebizitzak eskaintzeaz gain beste batzuk arrazoirengatik bezeroari interesa dakiokeen beste edozein ere eskaintzeko ekimena izatea. Hirugarrenik, bezeroak salerosketan planteaturiko arazo edo beharrei higiezinen agentziak azkenean proposaturiko konponbideak baloratu dira. Eta azkenik, agentziek emaniko idatzizko informazioa nolakoa zen egiaztatu da (kalitatea, kopurua, zehaztasuna, aurkezpena…); gutxienezkotzat hartu da bezeroaren intereseko diren etxebizitzen ezaugarri eta prezioak deskribatzen dituen informazioa, agentziak erabiltzen duen euskarria gorabehera (fitxa inprimatua, esku-orria, eskuz idatzitako folioa,…).\nErosketa ona egiteko\nEtxebizitza erostea gure bizitzako gasturik handiena da eta, horrenbestez, edozein erabaki hartu aurretik behar den informazio guztia eskuratzea komeni da merkatuak eskaintzen dizkigun aukera desberdinak ongi konparatu ahal izateko. Etxebizitza erosi behar dugula erabakitzean, gure beharrak eta nahiak ahalik eta ondoen aseko dituen etxebizitza bilatzeko lana hasten da eta horretarako, ahalik eta xehetasun handienarekin zehaztu behar ditugu gure beharrak eta nahiak, alferrikako gestioetan denborarik ez galtzeko.\nPrezioa… funtsezko faktorea\nGure posibilitate ekonomikoen analisi errealista egiteak ere lagundu egingo digu eta horrela, hipoteka mailegua ordaintzera hilero bideratu beharko dugun kopuru finkoa zehaztu ahal izango dugu, etxebizitza erosteak horretara behartzen baitu gehienetan eroslea. Horretarako gutxienez hiru faktore izango ditugu kontuan: eskura dugun aurrezkia, nomina edo nominak (bikote kide biek diru sarrerak badituzte) eta etorkizuneko diru sarrerak. Hipoteka mailegua eskatzerakoan, komenigarri jotzen da hileko kuota nominaren %40 baino handiagoa ez izatea. Hipotekaren zenbatekoari dagokionez, finantza entitate gehienek ez dute ematen etxebizitzaren tasazioko balioa gainditzen duen mailegurik, zenbaitek etxearen %100 arte ere eskaintzen duen arren.\nHurrengo pausoa erosi nahi dugun etxebizitza mota eta ezaugarriak aztertzea da eta hori erabat baldintzatu dezake diru kontuak. Ez da gauza bera zer nahi dugun eta zer komeni zaigun. Kontuan izan beharreko ezaugarrien artean: etxebizitza zein ingurunetan dagoen, berria ala bigarren eskukoa den, librea ala babestua den, azalera, gela eta bainugela kopurua, altuera, berogailua zentrala ala indibiduala den, komunitateko gastuak, garajerik, trasteleku edo sotorik duen ala ez, eta etxebizitzak barrualdera ala kanpoaldera ematen duen. Gehienetan agentziek oso informazio gutxi ematen dute, lehen bisitan behintzat, gai horiei buruz eta ia sekula ere ez idatziz.\nAgentzietara (hobe da bat baino gehiagotara joatea) egiten dugun bisitan erakusten dizkiguten etxebizitza guztietatik aukeraketa bat egingo dugu, gure memoria eta eskaintzen diguten informazioa erabiliz. Lan neketsua izango litzateke eskaintzen dizkiguten etxebizitza guztiak ikustea eta, beraz, zenbat eta informazio gehiago eta zehatzagoa lortu, orduan eta aukera handiagoa izango dugu lehen aukeraketan asmatzeko eta aukera interesgarriren bat ez baztertzeko. Horregatik, ez da zalantzarik izan behar lehen unetik bertatik behar den informazio guztia eskatzeko, agentziako komertzialak bere ekimenez eman ez arren. Kontuan izan behar dugu zerbitzu honengatik kobratuko digutena (azkenean etxea erosten badugu) etxebizitzaren prezioaren %3 eta %5 artean izango dela; hau da, 120.000 euroko (20 milioi pezetako) etxebizitza batengatik 36.000 euro (600.000 pezeta) eta 60.000 euro (milioi bat pezeta) artean, eta horri dagokion BEZa (%16).\nTokia aukeratzeko ongi baloratu behar da zerbitzuak hurbil dituen (osasun zentroak, ikastetxeak, garraio publikoa, supermerkatuak, banketxeak, berdeguneak eta aisialdiko guneak,…), ingurunearen ezaugarri soziokulturalak (gatazka sozialik den, ezaugarri demografikoak,…) eta ingurune horretako etxebizitza mota eta etxeen ezaugarriak (altuera, estetika,…). Ez da ahaztu behar CONSUMERek bisitaturiko agentzien erdiak ez zituela xehetasun horiek ezagutzen. Eta informazio hori ematen ez badigute, hurrengo bisitan aholkua emateko informazioa bil dezala eskatu behar diogu komertzialari. Edo, bestela, geure kabuz informazioa bildu.\nEraikitako etxebizitza berria edo plano gainekoa, edo bigarren eskukoa. Oraindik eraiki gabe dagoen etxebizitza berri bat erostean proiektua erosten da, eta horrenbestez, etxebizitzak eraikiko dituen enpresa, agentzia edo kooperatibari buruz ahalik eta informazio gehien lortzea komeni da (aurrekariak eta aurrez izandako esperientziak, adibidez). Merkataritza Erregistroan edo Kooperatiben erregistroan egiazta daiteke sozietatea eraturik dagoela eta zein egoeratan dagoen. Bigarren eskukoen kasuan, inolako kargarik duen edo hipoteka nahiz inolako ertzeko oharrik duen egiaztatuko dugu Jabetza Erregistroan eta errentamenduetatik aske den. Agentzia bitartez erosketa egitean agentziak berak egiaztatzen ditu alderdi horiek, beraz, informazio hori eskatzea komeni da.\nGure behar eta nahietara egokitzen diren etxebizitzen eskaintzari buruzko informazio guztia bildu ondoren, konparaketa egiteko moduan egongo gara, eta bilatzen genuen etxebizitza aurkitu dugun jakiteko moduan. Eskatzen diguten prezioa guretzat egokiena den erabakitzeko, ingurune horretako antzeko etxebizitzen prezioekin konpara dezakegu. Ezustekoak har ditzakegu elkarrengandik hurbil dauden etxebizitzen artean izaten diren prezio aldeak -itxura batean logikarik gabeak- ikustean.\nGure beharretara gehien egokitzen den etxebizitza non bilatu\nHainbat iturri dago eta horietako bakoitzari ahalik eta etekinik handiena ateratzeko, bakoitzaren abantailak eta mugak ezagutzea komeni da. Jabeari zuzenean erostea. Aurrezpen handia da, Higiezinen Jabetzako agenteei edo higiezinen agentziei erostean ordaindu beharreko zerbitzu-sariak aurrezten direlako. Gestioaren gardentasuna eta eraginkortasuna bermatzeko egin beharreko guztiak erosleak bere kabuz egin beharra izaten da eragozpen nagusia.\nInterneteko orriak eta higiezinei buruzko atariak. Gehienetan, nahiko mugatua izan ohi da hiri bakoitzeko etxebizitza eskaintza. Abantailen artean, ekonomiaz gain, azkartasuna, erosotasuna eta bilatzaile askok eskaintzen duten aukera: komeni zaigun etxebizitzaren prezio eta ezaugarriak betetzen dituzten eskaintzak posta elektronikoz jasotzea.\nEnpresa sustatzaileak. Partikularrak beste partikular bati zuzenean erosteak dituen eragozpen berberak ditu. Abantailen artean, etxebizitza eraikitzen ari den bitartean norbere gustura hobekuntzak egiteko aukera izaten dela askotan (eta gero egiteak baino kostu eta lan gutxiagorekin).\nAgentzia eta APIak. Abantailak: erosotasuna eta eskaintza zabala. Eragozpenak: nagusiena, kobratzen duten komisioa, zenbait agentziaren zerbitzuaren kalitatea oso eskasa izaten dela ahaztu gabe (ikus CONSUMEReko txostena).\nErosi aurrez egiaztatu beharrekoa\nBigarren eskuko etxebizitzetan, Jabetza Erregistroan behar diren egiaztapenak egitea komeni da, etxebizitzaren antzinatasunaz, zerbitzu komunez eta instalazio elektrikoaren, uraren eta, hala balitz, gas eta berogailu zentralaren egoeraz.\nSustatzaile bati erostean, eroslearen esku jarri beharreko datu eta agiri jakin batzuk ezartzen ditu legeak:\nSaltzen duen sozietateari buruzko guztiak: enpresaren izena, egoitza eta Merkataritza Erregistroko inskribapena.\nEtxebizitza eta eraikinaren deskribapena, gune komunak barne; etxebizitzaren plano zehatza, azalera erabilgarria eta eraikia zehazten dituena. Halaber, kalitateei buruzko memoria eman beharko digute, etxea eraikitzen erabili diren elementu eta materialen berri jasotzen duen agiria hain zuzen ere.\nSare elektrikoaren, uraren, gas eta berokuntza sistemaren instalazioen kokapenari buruzko dokumentazioa, eta suteen aurkako berme eta segurtasun neurriak.\nPrezioari dagokionez, etxebizitzaren beraren kostuaz gain, kontuan izan beharko ditugu:\nBitartekari posibleen zerbitzu sari edo komisioak.\nEta notaritza eta erregistro gastuak eta mailegua kontratatzearen ondoriozko finantza gastuak.\nGuztira, aparteko hiru gastu mota horiek etxebizitzagatik egiten den gastuaren %10 inguru osatzen dute. Erosketa agentzia bidez egiten bada, komertzialari kontsultatzea komeni da, CONSUMERek egiaztatu ahal izan duenez arreta ona eskainiko baitigu. Prezioari buruzko informazio guzti-guztia eskatu behar dugu. Hipoteka mailegu bat eskatuz gero, hautaturiko finantza entitateari interes tasa, zenbateko, amortizazio epe eta erosleak eratu beharreko garantiei buruz ahalik eta informazio gehien eskatzea komeni da (eta ahalik eta gehien negoziatzea).\nEtxebizitza eraiki gabe dagoenean, oso ohikoa izaten da aurrez hainbat kopuru ordaintzeko eskatzea. Hala egiten bada, jasota utzi behar da kontratua gauzatu aurretik emandako kopurua amaierako preziotik deskontatu egingo dela. Gainera, promozioa ongi amaitu ezean kopuru horiek itzuli egingo direla kontratu bitartez bermatu beharra dago. Kopuru horiek erosleari jakinaraziko zaion banku-kontu berezi batean sartuko dira eta, gainera, abalaturik eta aseguraturik egon beharko dute. Erosleak abal edo aseguru poliza horren kopia eska dezake eta eskatu behar du.\nEtxebizitza erosteko prozesuaren une gorena da. Gomendagarria da…\nKlausula guzti-guztiak patxadaz irakurtzea.\nKontratuan derrigorrez agertu behar duten zenbait datu behar bezala beteta daudela egiaztatu:\nEz sinatu ezer zalantza guztiak argitu arte (kontratuak era argi eta xumean idatzi behar direla xedatzen du legeak).\nEtxebizitza eraiki gabe dagoenean, aldaketak gerta daitezke banaketan, prezio edo entrega epeetan, behar teknikoak direla eta. Kontratuak jaso egin behar ditu balizko aldaketa


Konpost festa, birziklatzea sustatzeko - Altsasu - Guaixe.eus\nKonpost festa, birziklatzea sustatzeko\nGuaixe 2017-04-12 09:06\nOtadia aldeko auzotarren (Martin Zelaia eta Javi Bergara) eta Sakanako Mankomunitatearen Hondakin Zerbitzuaren ekimenez konpost festa egin zen larunbatean. Otadiako auzokonpostagailura hura erabiltzen duten eta ez duen jendea elkartu zen. Konposta jaso bai, baina nola egiten den ere jakin nahi izan zuten askok. Auzo-konpostagailuaren metro kuboko sei gorputzak zabaldu zituzten, jendeak ikus zitzan. Baita egindakoa atera, bahetu, zakutan sartu eta eramateko. Mank-eko hondakin hezitzaile Beñat Agirrek konpostaren kalitate ona zela adierazi zuen.\nBaratzak edo loreontzietako lurra aberasteko baliagarria da konposta, ongarri bat da. Baratzean zuzenean bota daiteke, baina etxeetan bi heren lur eta beste bat konpost nahastuta erabili behar da. Aurten ez dute herriz herri banatuko. Mank-ek Arbizun duen hondakindegian konposta dago eta nahi dena har daiteke, 7:00etatik 14:00etara. Pala eta zakua eramatea komeni da.\nAltsasun hondakinen gaikako bilketa %27koa da gaur egun. Europatik agindua dago 2020rako %50ekoa izan behar duela. Horregatik, Mank-ek eta Altsasuko Udalak edukiontzi marroia jartzea erabaki zuten eta urte bukaerarako gaikako bilketa %65era igotzea. Horrek esan nahi du 2.260 etxebizitzek eman beharko luketela izena 5. edukiontzia erabiltzeko, Altsasuko %60. Sistema berria ezartzeko hilabete eskas falta denean %8,55ek besterik ez dute izena eman. Datuak ikusita, Mank eta udala zer egin aztertzen hasi dira.\n5. edukiontzia erabiltzeko izena eman nahi dutenek asteazkenetan Baratzekobideko lokomotoratik pasa daitezke, 10:00etatik 13:00etara edo 17:00etatik 19:00etara. 900 730 450 telefonora ere hots egin daiteke.


A.- DATU PERTSONALEN ARDURADUNA\nB.- DATU PERTSONALEN TRATAMENDU ETA HELBURUA\nZure izen, abizen, posta elektroniko eta etxeko telefono edo telefono mugikorreko zenbakia jasoko dira uneko publizitate-kanpainiaren inguruko informazio edo/eta dokumentazioa jasotzeko.\nZure datu pertsonalen trataera Datuak Babesteko Erregelamendu Orokorreko 6.1 artikuluaren onarpenean oinarritzen da. Posta elektroniko edo beste bide baten bitartez informazio edo/eta dokumentazioa jasotzeko baimena ematen diguzu.\nZure datu pertsonalak uneko publizitate kanpainiako onespena eman diguzunetik 6 hilabeteko epean gordeko dira.\nIzartxo batekin (*) adierazitako datuak beharrezkoak dira zurekin harremanetan jartzeko eta uneko kanpainiaren inguruko informazio edo/eta dokumentazioa jasotzeko. Hau ez egitekotan, ezingo gara zurekin harremanetan jarri.\nBUBBLEFISH MARKETING & SALES SOLUTIONS, S.L. CIF-a B86838497 delarik. Egoitza soziala: Sierra de Cazorla, 1 Cimaga eraikintza B bulegoa Las Rozas (Madrid), MAdrideko merkatariza-erregistroan izena emana 31541 liburukian, 141 folioan M-567641 orrian.\nD.- ESKUBIDEAK ETA ERREKLAMAZIOAK DATUEN BABESPENAREN ESPAINIAKO AGENTZIAREN AURREAN\nDatuen babespenerako araudi orokorrak aitortutako eskubideak erabili ahal izango dituzu ALD Automotive-ekin idatzizko komunikazioa izanez goiburuan adierazitako helbidetik edo protecciondedatos@aldautomotive.com helbide elektronikoaren bidez, NANaren kopia edo zure identitatearen dokumentu baliokide bat txertatuz.\nJarraian, zure eskubideak zehazten dizkizugu:\n1.- Zure datu pertsonalak ikusteko eskatzeko eskubidea: zure datuak tratatzen ari garen edo ez jakiteko informazioa eskatu dezakezu.\n2.- Datuak oker daudenean, hauek zuzentzeko eskubidea.\n3.- Zure datu pertsonalak ezabatzeko eskubidea.\n4.- Tratamendua mugatzeko eskubidea.\n5.- Tratamenduari aurka egiteko eskubidea.\n6.- Zure datuen eramangarritasunerako eskubidea.\nZure eskubideen inguruko ereduak, formularioak eta informazio gehigarria aurkitu ditzakezu datuen babespenerako espainiar agentziaren web orrialdean:\nDatuen babespenerako espainiar agentziaren aurrean zure kexa eta erreklamazioak azaltzeko eskubidea duzu ere. Helbidea: Jorge Juan kalea, 6º, 28001 Madril. Telefono zenbakiak: +34 901 100 099 / +34 91 266 35 17 https://agpd.es.


Hamaiketakoa, jolasa, meza, kontzertua eta erromeria antolatu dituzte biharko Liernin - Diario de Noticias de Navarra\nHamaiketakoa, jolasa, meza, kontzertua eta erromeria antolatu dituzte biharko Liernin\nUrteroko ohiturari segiz erromeriak jende ugari bilduko du eta herri bazkaria ere egingo dute\n09.02.2020 | 19:43\nOrmaiztegi - Urtero legez, hitzordu garrantzitsu bat izango dute igande honetan ormaiztegiarrek eta baita goierritarrek ere. Lierni izango da festaren kokalekua ohiturari helduz, eta erromeria egingo da. Goizean hasi eta iluntzera bitartean ez da faltako musika, giro ona, jokoak eta dantza.\nGoizeko 11.30ean lehertuko da festa bertan. Salda eta txorizoa dasta-tzeko aukera izango dute gertura-tzen direnek, betiko hamaiketakoa, alegia. Txikienek ere izango dute goza-tzeko aukera, izan ere, ordubete pasatxoan haurrentzako jolasei emango diote hasiera. Tradiziozko usadioari segida emanez, eguerdiko 13.00etan Meza nagusia eskainiko dute ermitan, baina berezia izango da emanaldia. Ormaiztegiko Urmaiz abesbatzak ere parte hartu nahi du urteroko festan eta kontzertu bat eskainiko dute, entzuleen gozamenerako.\nMeza eta kontzertuaren ostean berriz ere tripa betetzeko momentua helduko da, herriko bazkariarekin. Gisotea oilasko izterrekin eta haurrentzat makarroiak tomate saltsarekin izango da aurtengo menua.\nBazkalosteari aurre egiteko eta erritmoa gorputz barruan sartzeko erromeria giroa jarriko du Modesto DJak arratsaldeko 16.00etatik aurrera, eta 18.00etan toka txapelketaren momentua izango da. Aurtengoa 23. ekitaldia da eta herrikoia izaten da. Irabazleek saria jasoko dute noski, bi lagunentzako Mujika jatetxean jatordua izango da irabaziko dutena eta toka txapelketan parte hartu eta lehiatu nahi dutenek 17.45etik aurrera eman beharko dute izena, eta ondoren tokarekin txapa askotan jo saria eskuratu ahal izateko. Hala osatuko dute aurtengo festa, ormaiztegiarrek oso gustoko dutena. Udaletik gomendio batzuk zabaldu dituzte, kontuan hartzeko bertara inguratzeko asmoa bada. "Ahal duten guztiak oinez igo daitezela edo autoz igoz gero, autoak bete ditzatela; mahaiak eta aulkiak kamioian igotzeko 11.00etan eraman beharko dituzte eta 19.30ean jaisteko aukera egongo da; parrila publikoak erabil daitezke eta jatetxeko aparkalekuan ezin da aparkatu", agertu dute jendeak kontuan izan dezan. - M.A.\nUn paraíso con forma de iglú en la Selva de Irati